Beibl (1620)/Histori Susanna - Wicidestun\nBeibl (1620)/Histori Susanna\nWedi ei neilltuo oddi wrth ddechrau DANIEL, oherwydd nad ydyw yn yr Hebraeg, megis nad yw'r Histori am Bel a'r Ddraig HISTORI SUSANNA\n1 Yr oedd gŵr yn preswylio yn Babilon a'i enw Joacim.\n2 Ac efe a briododd wraig a'i henw Susanna, merch Chelcias, yr hon oedd lân iawn, ac yn ofni'r Arglwydd.\n3 Ei rhieni hefyd oedd gyfiawn, ac a ddysgasent eu merch yn ôl cyfraith Moses.\n4 A Joacim oedd gyfoethog iawn; ac iddo ef yr oedd gardd deg yn gyfagos i'w dŷ: at yr hwn yr ymgynullai'r Iddewon; am ei fod ef yn anrhydeddusach na neb arall.\n5 A'r flwyddyn honno y rhoddwyd dau henuriad o'r bobl yn farnwyr, am y rhai y dywedodd yr Arglwydd mai o Babilon y daeth yr anwiredd, oddi wrth y barnwyr hynaf, y rhai a gymerent arnynt lywodraethu'r bobl.\n6 Y rhai hyn oedd yn aros yn nhŷ Joacim: ac atynt y tramwyai pawb oll a'r a ymgyfreithient.\n7 A phan elai'r bobl ymaith ganol dydd, y byddai Susanna yn myned i rodio i ardd ei gŵr.\n8 A'r ddau henuriad a'i gwelent hi beunydd yn myned i mewn, ac yn rhodio: ac yr oeddynt mewn chwant iddi hi.\n9 A hwy a wyrdroesant eu meddwl eu hun, ac a ostyngasant eu llygaid fel na allent edrych tua'r nefoedd, na chofio cyfiawn farnedigaethau.\n10 Ac er eu bod ill deuoedd yn glwyfus o'i chariad hi, eto ni ddangosai'r naill y gofid oedd arno i'r llall:\n11 Oherwydd bod yn waradwydd ganddynt ddangos eu bod mewn chwant i'w chorff hi.\n12 A beunydd y disgwylient yn ddyfal am ei gweled hi.\n13 A'r naill a ddywedodd wrth y llall, Awn yn awr adref; oblegid y mae hi yn bryd cinio.\n14 Yna'r aethant allan, ac a ymadawsant y naill oddi wrth y llall: ac er hynny troi a wnaethant eilchwyl, a dyfod i'r un man; ac wedi ymofyn â'i gilydd yr achos, cyffesu a wnaethant bob un i'w gilydd eu chwant, ac yn unfryd llunio amser y gallent ei chael hi ei hunan.\n15 Ac fel yr oeddynt yn disgwyl amser cyfaddas, Susanna a aeth i mewn fel yr arferai o'r blaen, a dwy forwyn yn unig gyda hi, ar fedr ymolchi yn yr ardd; canys brwd oedd yr hin.\n16 Nid oedd neb yno ond y ddau henuriad, y rhai a ymguddiasent, ac oeddynt yn ei disgwyl hi.\n17 A hi a ddywedodd wrth ei morynion Dygwch i mi olew, a sebon, a chaewch ddrysau'r ardd, fel y gallwyf ymolchi.\n18 A'r morynion a wnaethant fel yr archasai hi: ac wedi iddynt gau drysau'r ardd, hwy a aethant allan i ddrws dirgel, i gyrchu'r pethau a archasid iddynt: eithr ni welsant mo'r henuriaid, o achos eu bod wedi ymguddio.\n19 Ac fe ddarfu, wedi i'r morynion fyned allan, i'r ddau henuriad godi, a rhedeg ati hi, a dywedyd,\n20 Wele ddrysau'r ardd yn gaead, fel na all neb ein gweled: yr ydym ni ein deuoedd mewn chwant i ti; cytuna â nyni, a gorwedd gyda ni.\n21 Os tydi ni wnei hynny, nyni a dystiolaethwn yn dy erbyn, fod gŵr ieuanc gyda thi, ac anfon ohonot y morynion ymaith oddi wrthyt am hynny.\n22 Yna'r ochneidiodd Susanna, gan ddywedyd, Yr ydwyf fi mewn cyfyngdra o'r ddeutu: os y peth hwn a wnaf fi, marwolaeth yw i mi: os minnau nis gwnaf, ni allaf ddianc o'ch dwylo chwi.\n23 Eto mae yn ddewisach gennyf fi syrthio yn eich dwylo chwi heb ei wneuthur, na phechu gerbron yr Arglwydd.\n24 A Susanna a ddolefodd â llef uchel. Felly y llefodd y ddau henuriad yn ei herbyn hi.\n25 A'r naill a redodd, ac a agorodd ddrysau'r ardd.\n26 Pan glybu tylwyth y tŷ y llefain yn yr ardd, myned a wnaethant i mewn i'r drws dirgel, i edrych beth a ddarfuasai iddi hi.\n27 Eithr wedi i'r henuriaid ddywedyd eu chwedl, cywilyddio yn ddirfawr a wnaeth y gweision: oherwydd ni buasai'r fath air i Susanna o'r blaen.\n28 A thrannoeth, pan ddaeth y bobl i dŷ Joacim ei gŵr hi, y ddau henuriad hefyd a ddaethant yno, yn llawn drwg feddwl i Susanna, ar ei rhoi hi i'w marwolaeth.\n29 A hwy a ddywedasant yng ngwydd y bobl, Danfonwch am Susanna ferch Chelcias, gwraig Joacim. A hwy a ddanfonasant amdani hi.\n30 Hithau a ddaeth, a'i rhieni, a'i phlant a'i holl geraint.\n31 Susanna oedd dyner, a phrydferth ei gwedd.\n32 A'r rhai anwir hyn a barasant ddinoethi ei hwyneb hi, canys yr oedd â gorchudd arno, fel y gallent borthi eu chwant â'i thegwch hi.\n33 Yna yr wylodd cynifer un ag oedd yn ei chylch hi, a'r rhai oll a'i hadwaenent.\n34 A'r ddau henuriad a safasant i fyny yng nghanol y bobl, ac a roddasant eu dwylo ar ei phen hi.\n35 A hithau yn wylo, a edrychodd i fyny tua'r nefoedd, am fod ei chalon hi a'i goglyd ar yr Arglwydd.\n36 A'r henuriaid a ddywedasant, Pan oeddem ni yn rhodio ein hunain yn yr ardd, y daeth hi â dwy lawforwyn i mewn; a hi a gaeodd ddrysau yr ardd, ac a anfonodd y morynion ymaith.\n37 Yna y daeth gŵr ieuanc ati, yr hwn oedd yno yn ymguddio, ac a orweddodd gyda hi.\n38 A ninnau yng nghongl yr ardd pan welsom y cyfryw anwiredd, a redasom atynt.\n39 A phan welsom fel yr oeddynt ynghyd, ni allasom ei ddala ef, am ei fod yn gryfach na ni; eithr efe a agorodd y drws, ac a ddihangodd.\n40 Eithr gwedi i ni ddala hon, ni a'i holasom hi, pwy oedd y gŵr ieuanc hwnnw; ac ni ddangosai hi i ni: a hyn yr ydym ni yn ei dystiolaethu.\n41 A'r gynulleidfa a'u credodd hwynt, megis henuriaid a barnwyr y bobl: ac felly hwy a'i barnasant hi i farwolaeth.\n42 Yna Susanna a lefodd â llef uchel, gan ddywedyd, O Dduw tragwyddol, i'r hwn y mae pob dirgelwch yn hysbys, a'r hwn a wyddost bob peth cyn ei ddigwydd;\n43 Ti a wyddost gamdystiolaethu ohonynt yn fy erbyn: ac yn awr y mae yn rhaid i mi farw, er na wneuthum i'm hoes y pethau y mae'r gwŷr hyn wedi eu drwg ddychymyg i'm herbyn.\n44 A'r Arglwydd a wrandawodd ar ei llef hi.\n45 Ac wrth fyned â hi i'w marwolaeth, yr Arglwydd a gyffrôdd ysbryd sanctaidd llencyn ieuanc, a'i enw Daniel;\n46 Yr hwn a lefodd yn uchel, Gwirion wyf fi oddi wrth waed y wraig hon.\n47 A'r holl bobl a droesant ato ef, ac a ddywedasant, Beth yw'r ymadrodd hwn a ddywedaist ti?\n48 Ac efe a safodd yn eu canol hwynt, ac a ddywedodd, O Israeliaid, a ydych chwi mor ansynhwyrol â gadael yn euog ferch o Israel, heb lwyr chwilio a gwybod y gwirionedd?\n49 Trowch eilchwyl i'r frawdle: canys tystiolaethu a wnaethant gelwydd yn ei herbyn hi.\n50 A'r holl bobl a droesant ar ffrwst: a'r hynafgwyr a ddywedasant wrtho, Tyred, eistedd yn ein plith, a dangos i ni, gan i Dduw roddi i ti fraint henuriad.\n51 A Daniel a ddywedodd wrthynt, Neilltuwch hwy oddi wrth ei gilydd ymhell, a mi a'u holaf hwynt,\n52 A phan ddarfu neilltuo'r naill oddi wrth y llall, efe a alwodd un ohonynt, ac a ddywedodd wrtho, O dydi hen mewn drygioni, yr awr hon y daeth dy bechodau yn dy erbyn, y rhai a wnaethost o'r blaen,\n53 A'th gamfarnau a fernaist, yn gadael yn euog y gwirion, ac yn rhyddhau'r anwir; lle y dywedodd yr Arglwydd, Na ladd y gwirion a'r cyfiawn.\n54 Felly yn awr, os gwelaist ti hon, dangos dan ba ryw bren y gwelaist ti hwy ynghyd? Yna'r atebodd yntau, Dan lentyscbren.\n55 A Daniel a ddywedodd, Gwych y dywedaist gelwydd yn erbyn dy ben dy hun; canys angel yr Arglwydd a dderbyniodd farn Duw i'th wahanu di yn ddau.\n56 Yna wedi troi hwnnw heibio, efe a barodd ddyfod â'r llall, ac a ddywedodd wrtho, O hiliogaeth Canaan, ac nid Jwda, tegwch a'th dwyllodd di, a chwant a lygrodd dy galon.\n57 Fel hyn y gwnaethoch chwi â merched Israel, y rhai rhag ofn a gytunasant â chwi: eithr merch Jwda nid arhoai eich anwiredd chwi.\n58 Felly dywed i mi, Dan ba ryw bren y deliaist ti hwynt ynghyd? Ac efe a atebodd, Dan brinwydden.\n59 A Daniel a ddywedodd wrtho, Gwych y dywedaist tithau hefyd gelwydd yn erbyn dy ben dy hun: canys y mae angel yr Arglwydd yn aros â'r cleddyf ganddo, i'th dorri di yn dy hanner, ac i'ch difetha chwi eich deuoedd.\n60 Yna y llefodd yr holl gynulleidfa â llef uchel, gan foli'r Arglwydd yr hwn a wared y sawl a ymddiriedo ynddo ef.\n61 A hwy a godasant yn erbyn y ddau henuriad; canys Daniel a'u daliasai hwynt ar eu geiriau eu hunain yn euog o gamdystiolaeth;\n62 A hwy a wnaethant iddynt y modd yr amcanasent hwy wneuthur ar gam a'u cymydog, ac a'u rhoddasant i'w marwolaeth, yn ôl cyfraith Moses. Felly y gwaredwyd y gwaed gwirion y dydd hwnnw.\n63 Yna Chelcias a'i wraig a glodforasant Dduw dros eu merch Susanna, gyda Joacim ei gŵr hi, a'r holl genedl, am na chawsid ynddi ddim anonestrwydd.\n64 Ac o'r dydd hwnnw allan yr oedd Daniel mewn parch mawr ymhlith y bobl.\nWedi dod o "https://cy.wikisource.org/w/index.php?title=Beibl_(1620)/Histori_Susanna&oldid=3591"\nNewidiwyd y dudalen hon ddiwethaf ar 29 Mai 2011, am 18:46.


Rydych chi yma: Hafan > Ein cymorth i fyfyrwyr > Anabledd > Ganolfan Asesu > Cwestiynau Cyffredin\nSut y gallaf baratoi ar gyfer yr apwyntiad?\nBydd o gymorth i chi ac i'ch asesydd os byddwch chi'n cymryd ychydig o amser cyn i chi ddod i'r apwyntiad i feddwl am eich cwrs astudio a'r effaith debygol arnoch chi fel unigolyn ag anghenion. Gallwch baratoi ar gyfer yr asesiad drwy ddod o hyd i wybodaeth am y gweithgareddau sydd ynghlwm wrth y cwrs yr ydych/y byddwch yn cymryd rhan ynddo, er enghraifft:\nSut mae'r cwrs yn cael ei gyflwyno (e.e. darlithoedd, seminarau, labordai)?\nFaint o oriau addysgu sydd bob wythnos?\nSut yr ydych yn cael eich asesu (e.e. arholiadau, gwaith cwrs)?\nA oes angen i chi ddefnyddio unrhyw feddalwedd penodol?\nA oes disgwyl i fyfyrwyr ddefnyddio e-bost ac adnoddau ar-lein?\nFaint o ddarllen fydd angen i chi ei wneud?\nOes angen i chi fynd ar leoliad neu'n ymgymryd â theithiau maes?\nSut y gallai y llwyth gwaith newid dros hyd y cwrs?\nMae'n ddefnyddiol feddwl am pa mor effeithiol oedd eich strategaethau astudio blaenorol. A gawsoch chi gymorth gan deulu, ffrindiau neu athrawon - pobl na fyddent o bosibl yn gallu eich helpu gymaint yn awr? Byddwn yn anfon ffurflen gofynion cwrs i'w chwblhau pan gaiff eich apwyntiad ei gadarnhau. Gwnewch yn siŵr hefyd teich bod yn gwybod sut i gyrraedd Canolfan Asesu Prifysgol Glyndŵr (cliciwch ar y ddolen 'Sut i Dod o hyd i ni') a threfnwch unrhyw gymorth personol, cymorth cludiant neu gyfathrebu a allai fod ei angen arnoch yyn ystod yr ymweliad.\nA gaf i ddod â rhywun gyda fi i'r asesiad?\nMae croeso i chi ddod â ffrind, aelod o'r teulu neu Eiriolwr gyda chi. Mae gan y Ganolfan Asesu dderbynfa gyfforddus lle gallant aros i chi tra bod yr asesiad yn cael ei gynnal. Mae'n well gan y rhan fwyaf o'r myfyrwyr gan asesiad un-i-un gyda'r asesydd, ond mae croeso i siarad ag aelod o staff os yw'n well gennych gael rhywun yn yr asesiad gyda chi.\nA fydd gan y broses asesu unrhyw oblygiadau cost imi'n bersonol?\nNa fydd, bydd cost yr asesiad yn cael ei ariannu o'ch LMA.\nYn unol â Grŵp Sicrhau Ansawdd Lwfansau Myfyrwyr Anabl (DSA-QAG), mae Canolfan Asesu Glyndŵr yn cynnig ffi asesu cwbl gynhwysol. Mae hyn yn golygu y bydd yr holl waith fydd ei angen drwy gydol eich cwrs astudio'n cael ei wneud o dan yr un ffi hon. Bydd hyn yn cynnwys:\nAnghenion ychwanegol sy'n dod i'ch rhan\nUnrhyw weithgareddau a gyflawnir gan yr aseswr neu'r ganolfan i adolygu eich cymorth LMA, drwy gydol eich cwrs gwreiddiol.\nCysylltu â chyrff cyllido, cyflenwyr offer, SAU neu randdeiliaid eraill at ddibenion adolygu'ch anghenion cymorth\nByddwn yn cysylltu â chi wrth i chi symud ymlaen drwy eich cwrs i gael adborth ar sut mae'r profiad asesu wedi bod i chi ac i weld pa mor effeithiol y mae'r strategaethau cymorth wedi bod.\nFodd bynnag, cysylltwch â ni ar unrhyw adeg yn ystod eich cwrs os oes gennych unrhyw gwestiynau am eich argymhellion cymorth.\nMae sesiynau asesu fel arfer yn para o awr a hanner i dair awr. Mae'r asesiad yn gyfrinachol ac mae'n cael ei gynnal mewn awyrgylch hamddenol a chefnogol gan aseswyr sydd â phrofiad arbenigol o'ch anabledd neu'ch anhawster dysgu penodol. Nid prawf yw'r asesiad yn brawf ond yn gyfle i chi drafod eich anghenion dysgu ychwanegol o fewn cyd-destun eich astudiaethau.\nByddwch yn cael y cyfle i siarad am eich profiadau yn y gorffennol ac unrhyw strategaethau yr ydych wedi eu datblygu i fynd i'r afael â'ch anawsterau. Bydd opsiynau cymorth gwahanol gael eu harchwilio, ac rhyngoch chi, byddwch yn dod i gasgliad am y cymhorthion astudio a'r strategaethau mwyaf priodol i'ch anghenion.\nGan ddibynnu ar eich anghenion cymorth unigol, gallai'r rhain gynnwys:\nRhywun i gymryd nodiadau neu ysgrifennydd\nOffer a meddalwedd cyfrifiadurol\nCostau llungopïo ychwanegol\nEstyniadau i fenthyciadau llyfrgell\nHyfforddiant cymorth Dyslecsia Un-i-un\nTua diwedd asesiad LMA, bydd yr asesydd LMA yn adolygu'r drafodaethau y maent wedi eu cael gyda chi yn ystod yr asesiad ac yn crynhoi'r argymhellion arfaethedig a fydd yn eu hadroddiad LMA.\nBydd yr asesydd DSA hefyd yn trafod y camau nesaf yn y broses o wneud cais LMA gyda chi. Os bydd gennych unrhyw gwestiynau am yr asesiad LMA a fydd newyd ddigwydd, dyna gyfle da i chi eu gofyn. Bydd eich asesydd LMA'n gwneud eu gorau i sicrhau yr ymdrinnir â hwy.\nAr ôl yr asesiad, bydd yr asesydd yn llunio'ch adroddiad. in nod yw cynhyrchu adroddiad o fewn deg diwrnod gwaith ar ôl eich apwyntiad - er y gall gymryd ychydig mwy o amser os oes angen cael hyd i offer arbenigol iawn. Cysylltwch â ni os oes gennych unrhyw bryderon.\nOs ydych eisoes wedi dechrau ar eich cwrs, eglurwch wrth eich tcynghorydd anabledd yn eich coleg neu brifysgol eich bod wedi cael Asesiad Angen, oherwydd efallai y byddant yn gallu rhoi rhywfaint o gefnogaeth dros dro yn ei le neu roi benthyg offer ichi ei ddefnyddio. Pan fyddwn ni'n derbyn eich cymeradwyaeth o'r adroddiad byddwn ni'n ei anfon ymlaen i'ch corff cyllido. Byddant yn prosesu eich cais am gymorth a phenderfynu a ydynt yn mynd i gefnogi pob un o'r argymhellion yn eich adroddiad, neu dim ond rhai ohonynt.\nUnwaith y bydd eich corff cyllido wedi dod i benderfyniad byddant yn dweud wrthych yn ysgrifenedig, ac yn fanwl, yr argymhellion y maent yn gallu eu cymeradwyo. Byddant yn dweud wrthych pa gyflenwyr offer a darparwyr cymorth y dylech eu defnyddio a'r trefniadau ar gyfer taliadau y mae'n rhaid i chi eu dilyn. Gyda'ch caniatâd, bydd copi hefyd yn cael ei anfon at staff cymorth anabledd yn eich prifysgol neu goleg er mwyn eu galluogi i roi eich cymorth ar waith.\nPryd bydda i'n derbyn fy offer?\nMae pa mor hir mae'n ei gymryd i chi dderbyn eich offer yn dibynnu ar eich corff cyllido. Ar gyfartaledd, dylech wybod a yw'r argymhellion wedi cael eu cymeradwyo tua phedair i chwe wythnos ar ôl i chi dderbyn ryr adroddiad. Efallai y bydd eich corff cyllido yn archebu eich offer yn uniongyrchol oddi wrth y cyflenwyr neu efallai y byddwch yn derbyn cyllid i'ch galluogi i brynu offer yn uniongyrchol.\nMae'n bwysig nad ydych yn prynu unrhyw eitemau nes bod eich corff cyllido wedi cadarnhau y dylech wneud hynny. Byddwn yn hapus i weithredu ar eich rhan i drefnu i gyflenwr gludo'ch technoleg arbenigol i'ch cyfeiriad. Os oes gennych unrhyw anawsterau ar unrhyw gam o'r broses, byddem yn hapus i helpu, felly cysylltwch â ni.\nA fyddaf yn cael yr holl gyfarpar sydd ei angen arnaf?\nMae llawer o fyfyrwyr yn teimlo y byddai technoleg gyfrifiadurol yn ddefnyddiol iddynt. Fodd bynnag, mae cyfyngiadau penodol sy'n berthnasol i'r hyn ac mae'n rhaid i Ganolfan Asesu Glyndŵr a'ch corff cyllido ddilyn canllawiau llym gan y llywodraeth (Yr Adran Addysg a Sgiliau) sy'n nodi'r amgylchiadau lle y gellir eu hargymell.\nMae'n rhaid i bob argymhellion a wnaed fod yn uniongyrchol gysylltiedig ag anhawster sydd gennych o ganlyniad i'ch anabledd. Mewn rhai achosion, mae hyn yn golygu na allwn ni argymell yr holl adnoddau ydych yn teimlo y byddai'n ddefnydiol. Fodd bynnag, os dyna'r achos, bydd llawer o gyrff ariannu yn caniatáu i chi ychwanegu eich arian eich hun i'r arian y maent yn gallu ei ryddhau i'ch galluogi i brynu offer ychwanegol neu wahanol.\nPa mor hir cyn imi gael unrhyw offer/cymorth a argymhellwyd?\nMae hyd y cyfnod rhwng asesiad LMA a derbyn unrhyw offer/cymorth a argymhellir yn gallu amrywio. Mae'n aml yn dibynnu ar yr adeg o'r flwyddyn. Mae cymorth anfeddygol (cymorth dyslecsia, cymorth corfforol, ac ati) yn aml yn cael ei drefnu ar unwaith, gan y gall hyn gael ei roi ar waith gan eich sefydliad cyn gynted ag y bydd yr adroddiad yn cyrraedd.\nA oes gwahaniaeth os na fydda i wedi cael fy asesiad anghenion cyn imi ddechrau fy nghwrs?\nMae yn dibynnu i raddau helaeth ar natur a difrifoldeb eich anabledd. Os oes nam ar eich golwg, nam ar eich clyw neu mae gennych anawsterau symud difrifol yna argymhellir eich bod yn cael eich asesiad wedi'i wneud cyn i'ch cwrs ddechrau. Mae'r argymhellion yn debygol o fod yn bwysig o'r diwrnod cyntaf. Ar gyfer rhai anableddau eraill mae llai o frys. Efallai na fydd y cyfarpar yn hanfodol i sesiynau addysgu cychwynnol.\nPeidiwch ag oedi pethau'n hirach nag sydd rhaid i chi. Fodd bynnag, gall weithiau helpu'r aseswr i wneud argymhellion os gydd gennych eisoes rywfaint o brofiad o'ch cwrs.\nA gaf i dderbyn cyfarpar cyn i'm cwrs ddechrau?\nO bosibl. Unwaith y bydd eich corff cyllido wedi sefydlu eich bod yn gymwys i gael Lwfans Myfyrwyr Anabl gall dalu am eitemau o offer arbennig a argymhellwyd yn eich adroddiad asesu LMA yn fuan cyn i'ch cwrs ddechrau er mwyn i chi eu defnyddio o gychwyn cyntaf eich astudiaethau. Fodd bynnag, bydd eich corff cyllido yn gofyn am dystiolaeth eich bod wedi cael eich derbyn ar eich cwrs cyn y byddant yn ystyried gwneud hynny.\nBeth sy'n digwydd i'r cyfarpar pan fydd y cwrs yn gorffen?\nMae'r holl offer a brynwyd gyda LMA yn eiddo, ac yn aros yn eiddo, ichi. Efallai y byddwch yn penderfynu cynnig yr offer naill ai i'ch prifysgol neu'ch coleg neu'ch corff cyllido i fyfyrwyr eraill gael ei ddefnyddio. Neu gallwch gadw'r offer os ydych yn bwriadu mynd ymlaen i gwrs astudio pellach (er enghraifft, cwrs ôl-raddedig).


Rhoi terfyn ar sefyllfa ddiddatrys? Rhoi hawliau pellach i aelod-wladwriaethau wahardd cnydau GMO ar eu tiriogaethau. | Pigion\nBydd gan aelod-wladwriaethau hawliau cyfreithiol cryfach i wahardd tyfu Organeddau a Addaswyd yn Enetig (GMO) ar eu tiriogaethau yn dilyn trafodaethau a gynhaliwyd gan yr UE ar 3 a 4 Rhagfyr. Roedd y trafodaethau, rhwng y Cyngor Ewropeaidd a Senedd Ewrop, wedi’u seilio ar gynnig y Comisiwn Ewropeaidd i ganiatáu gwaharddiadau tyfu cenedlaethol, hyd yn oed os bydd cnwd GMO wedi cael ei gymeradwyo ar lefel yr UE, gyda’r nod o roi terfyn ar sefyllfa ddiddatrys o ran awdurdodi cnydau GM yn yr UE. Mae’r blog hwn yn dilyn y wybodaeth a geir yn y Pigion, sy’n dwyn y teitl Organeddau a Addaswyd yn Enetig (GMO): Newidiadau i’r broses awdurdodi ar gyfer eu tyfu o ran amlinellu casgliadau’r trafodaethau diweddar. I gael rhagor o fanylion am y broses o awdurdodi Organeddau a Addaswyd yn Enetig a’r rheoliad newydd, gweler ein Nodyn Ymchwil sydd ar fin cael ei gyhoeddi.\nRhoddwyd hawl i dyfu cnydau GMO yn yr Undeb Ewropeaidd (yr UE) yn dilyn cais gan gwmni. Ar hyn o bryd, dim ond un cnwd a gymeradwywyd ar gyfer ei dyfu’n fasnachol yn yr UE; sef indrawn sy’n gwrthsefyll pryfed (MON 810). Y rheswm pam mai ychydig iawn o amrywiaethau GM sydd wedi cael eu cymeradwyo ar gyfer eu tyfu mewn dros 12 mlynedd yw, am fod aelod-wladwriaethau yn aml wedi methu â chyrraedd mwyafrif cymwysedig yn y broses awdurdodi, sydd wedi arwain at sefyllfa ddiddatrys yn y Cyngor. Mae rhan o Erthygl 23 o Gyfarwyddeb 2001/18/EC, sef, y ‘cymal diogelu’, yn caniatáu i aelod-wladwriaethau gyfyngu ar dyfu neu ddefnyddio cynnyrch GMO a awdurdodwyd, neu’u gwahardd, os oes ganddynt dystiolaeth wyddonol ychwanegol sy’n profi bod y cynnyrch yn berygl i’r amgylchedd a/neu iechyd pobl ar eu tiriogaeth. Fodd bynnag, ychydig o aelod-wladwriaethau sydd wedi defnyddio’r cymal diogelu yn llwyddiannus i wahardd GMO oherwydd nad yw Awdurdod Diogelu Bwyd Ewrop (EFSA) wedi cymeradwyo’r dystiolaeth a ddarparwyd.\nAmaethyddiaeth, Ewrop, Yr amgylchedd\tCyfarwyddeb 2001/18/EC, DuPont Pioneer., GMO, Organebau a Addaswyd yn Enetig, peirianneg enetig, trin y tir\tPost navigation\n← Mwy o gwestiynau nag atebion. I ble mae’r PAC yn mynd yn awr?\tCyhoeddiad Newydd: Materion Ewrop, Rhifyn 31 →


Cyfweliad Incsblot: Baby Boots Infant Massage\nYr wythnos hon, cafodd Incsblot sgwrs â phreswylydd lleol, Sarah, sydd wedi lansio busnes o’r enw Baby Boots sy’n cynnig tylino ar gyfer babanod.\nIncsblot: Helo Sarah, diolch am gael eich cyfweld ar gyfer Incsblot.   Allwch chi ddweud ychydig wrthym amdanoch chi’ch hun a’ch busnes, Baby Boots- Infant Massage?\nSarah: Helo! Gallaf – mae tylino babanod yn cael ei wneud gan fam, tad neu ofalwr ac mae’n cynnwys technegau penodol i helpu gyda chysur a datblygiad eich babi. Rwy’n hyfforddwyr tylino babanod cymwys felly fy rôl yw dysgu’r technegau hyn i rieni er mwyn eu darparu â dealltwriaeth drylwyr a manwl o sut i dylino eu plentyn yn ddiogel ac yn gywir ac i basio ymlaen yr wybodaeth a ddaw gyda’r sgil gwych hwn!\nMae pobl yn aml yn gofyn, pam fod angen tylino babanod? Wel, mae nifer o resymau… Mae’n wych nid yn unig i greu cysylltiad, ond mae hefyd yn gallu helpu gyda nifer o bethau eraill megis rhwymedd a cholig ynghyd â gwella poen gwynt y babi. Gall leddfu anghysur cael dannedd, magu mwy o bwysau a gwella cylchrediad a helpu eich babi i ymlacio a chysgu. Gall hefyd fod yn hynod o fuddiol ar gyfer mamau a allai fod wedi dioddef unrhyw fath o iselder ôl-enedigol. Mae’r rhestr yn parhau!\nI gynnwys yr holl elfennau’n llawn, mae’r cwrs yn para 5 wythnos gan sôn am wahanol ran o’r corff bob wythnos a chaniatáu digon o amser i ymarfer! Mae’r dosbarthiadau hefyd yn wych i rieni allu cwrdd a chymdeithasu â rhieni eraill mewn awyrgylch cyfeillgar a hamddenol.\nSarah: Wel, rwy’n gweithio ym maes adferiad niwrolegol plant yn gweithio’n benodol gyda phlant sydd wedi cael anafiadau i’r ymennydd. Mae’r tîm rwy’n gweithio ynddo yn helpu plant a theuluoedd trwy eu hadferiad gan ddefnyddio therapi dwys dros nifer o wythnosau. Mae gennyf ddiddordeb mewn therapïau holistaidd a therapi tylino yn benodol ac ro’n i’n teimlo basai astudio hwn yn fuddiol iawn i gymaint o fabanod a rhieni am nifer o resymau.\nSarah: Rwy’n byw yn y Sblot fy hun felly dyma fy nghymuned – mae’n wych gallu cynnig y dosbarthiadau hyn i deuluoedd lleol. Rwy’n gweithio yn ‘One Fox Lane’ (ar Broadway yn Waunadda – ger Ffordd Casnewydd), sef man o’r neilltu gyda’i gardd fach ei hun sy’n teimlo fel cuddfan hamddenol yn y ddinas! Mae yna awyrgylch hyfryd yno.\nSarah: Wel, ynghyd â’r dosbarthiadau tylino babanod, rwyf hefyd wedi derbyn hyfforddiant trwy ‘Calm Kids’ i ddysgu myfyrio i blant a chanu makaton i gynorthwyo â chyfathrebu ac rwyf hefyd yn defnyddio hwn yn fy ngwaith adfer.\nIncsblot: Beth yw eich stori orau ers sefydlu’r busnes?\nSarah: Falle pan i mi gael fy holi ar drên tra’n cario fy nol arddangos tylino babi. Roedd hynny’n weddol ryfedd!\nSarah: Dwi’n dweud dim!\nSarah: Rwyf newydd gyhoeddi’r dyddiadau ar gyfer dosbarthiadau newydd Baby Boots- Infant Massage, yn cychwyn ym mis Ionawr.\nSarah: Oes – mae’r holl fanylion ar fy nhudalen ar Facebook: Baby Boots- Infant Massage neu e-bostiwch babybootsinfantmassage@mail.com. Diolch!


Project Dadansoddi Chwaraeon i ddod â thechnoleg dadansoddi chwaraeon i glybiau chwaraeon lleol – Newyddion a Digwyddiadau, Prifysgol Bangor\nAbbey Forshaw, un o'r gwirfoddolwyr yn ffilmio yn ystod y cwrs hyfforddi.Mae grŵp o fyfyrwyr sy'n gwirfoddoli wedi bod yn gorffen y gwaith paratoadol ar gyfer project newydd yn y gymuned sydd â'r bwriad o ddod â thechnoleg dadansoddi chwaraeon i glybiau chwaraeon lleol ar lawr gwlad ym Mangor a'r cyffiniau.\nMae project diweddaraf Gwirfoddoli Myfyrwyr Bangor yn cynnig gwasanaeth unigryw i glybiau lleol ac unigolion a chyfle gwirfoddoli unigryw iawn i fyfyrwyr Prifysgol Bangor. Mae timau bychain o wirfoddolwyr yn mynd i wylio gemau a sesiynau hyfforddi clybiau lleol ac ar ôl ffilmio ychydig o'r chwarae maent yn gallu ei wylio'n fanwl gan ddefnyddio meddalwedd ddadansoddi arbenigol cyn cyflwyno'r canlyniadau yn ôl i'r clwb ar DVD.\nDefnyddir meddalwedd a chyfarpar dadansoddi chwaraeon gan y rhan fwyaf o dimau chwaraeon proffesiynol i ddadansoddi a gwella eu perfformiad gan ei fod yn adnodd amhrisiadwy mewn deall sut a lle y gellir gwneud gwelliannau i dechneg a chyd-chwarae tîm. Mae datblygiad y project hwn wedi cyflwyno cyfle i fyfyrwyr Prifysgol Bangor ennill profiad yn y maes hwn ac mae wedi profi'n boblogaidd iawn ymysg myfyrwyr sy'n cymryd rhan mewn cyrsiau gwyddorau chwaraeon ac ymarfer.\nAbby Forshaw a Karen Thomas, rhai o'r gwirfoddolwyr a fu i St.George’s Park yn swydd Stafford, cartref Cymdeithas Bêl-droed Lloegr.Ym mis Hydref, gwahoddwyd y tîm o wirfoddolwyr i St.George’s Park yn swydd Stafford, cartref Cymdeithas Bêl-droed Lloegr i ffilmio sesiynau Addysg Hyfforddi. Trefnwyd y daith gan Siôn Rowlands, Swyddog Project Gwirfoddoli Myfyrwyr sydd wedi bod yn rhan o ddatblygu'r project ers ei ddechreuad.\nMeddai Siôn Rowlands, Swyddog y Project:\n"Mae gennym dîm o wirfoddolwyr sy'n tyfu sydd i gyd â diddordeb mewn ennill profiad mewn Dadansoddi Chwaraeon ac mae hyn wedi profi'n un o'r cyfleoedd mwyaf poblogaidd i fyfyrwyr wirfoddoli arno. Yn bwysicach, mae'r project hwn yn cynnig y cyfle i grwpiau chwaraeon a chlybiau lleol gael budd o wasanaeth sydd fel arfer dim ond ar gael i dimau elît. Rydym yn hyderus iawn fod hwn yn broject gwirfoddoli unigryw a chyn belled ag y gwyddom dyma'r unig un o'i fath ar hyn o bryd."\nMae'r gwasanaeth ar agor i bob clwb neu dîm chwaraeon ddim er elw ac i athletwyr unigol ym Mangor ac mae croeso i unrhyw un sydd eisiau manteisio ar y gwasanaeth gysylltu â Siôn Rowlands ar 01248 388683 neu drwy e-bost at s.rowlands@bangor.ac.uk


Rhaglen am Pwyllgor Llywodraethu ac Archwilio ar Dydd Mawrth, 9fed Chwefror, 2021, 2.00 o'r gloch\nCyfarfod Rhithiol (Ar hyn o bryd, nid oes modd i'r cyhoedd fynychu'r cyfarfod), Pwyllgor Llywodraethu ac Archwilio - Dydd Mawrth, 9fed Chwefror, 2021 2.00 o'r gloch\nOherwydd bod y Cynghorydd Peter Rogers, Cadeirydd y Pwyllgor, yn cael trafferthion cysylltu dros dro, etholwyd Mr Dilwyn Evans yn Gadeirydd i ddechrau'r cyfarfod a chymerodd yr eitem gyntaf ar yr agenda. Cadeiriwyd gweddill y cyfarfod gan y Cynghorydd Rogers.\nEthol Is-Gadeirydd i’r Pwyllgor Archwilio a Llywodraethu.\nEtholwyd Mr Dilwyn Evans yn Is-gadeirydd y Pwyllgor Archwilio a Llywodraethu.\nWrth iddo gael ei benodi cyfeiriodd Mr Dilwyn Evans at ei ragflaenydd yn swydd yr Is-gadeirydd a'i gyd-aelod lleyg ar y Pwyllgor, Mr Jon Mendoza a oedd ers hynny wedi ymddiswyddo fel aelod o'r Pwyllgor gan ddweud ei fod wedi mwynhau gweithio ochr yn ochr â Mr Mendoza yn ystod ei gyfnod ar y Pwyllgor Archwilio a Llywodraethu.\nBu i’r Cynghorydd Peter Rogers ddatgan diddordeb personol yn eitem 10 ar yr agenda.\nTalodd y Cynghorydd Rogers ei deyrnged ei hun i'r cyn-Aelod Lleyg a'r Is-gadeirydd, Mr Jon Mendoza yn dweud ei fod yn gwerthfawrogi ac yn ddiolchgar am ei gyfraniad fel aelod annibynnol o'r Pwyllgor. Ategwyd y teimladau hynny gan weddill aelodau'r Pwyllgor.\nPenderfynwyd bod y Cadeirydd ar ran y Pwyllgor yn ysgrifennu at Mr Jon Mendoza i ddiolch iddo am ei gyfraniad i'r Pwyllgor Archwilio a Llywodraethu yn ystod ei gyfnod fel Aelod Lleyg ac i ddymuno'n dda iddo ar gyfer y dyfodol.\nAelod Lleyg Newydd ar gyfer y Pwyllgor Archwilio a Llywodraethu PDF 126 KB\nDywedodd y Cyfarwyddwr Swyddogaeth (Adnoddau)/Swyddfa Adran 151 fod y broses recriwtio yn cymryd amser o'r hysbyseb gychwynnol hyd at y penodiad, sy'n golygu ei bod yn annhebygol y penodir aelod newydd cyn mis Ebrill/Mai. Yn ogystal â hynny dylid ystyried costau hysbysebu'r swydd a’r amser sydd ei angen i unrhyw un a benodir setlo a dod yn gyfarwydd â'r ffordd y mae'r Pwyllgor yn gweithredu o ystyried y nifer cyfyngedig o ... Gweld y Cofnodion llawn ar gyfer eitem 3.\nCofnodion y Cyfarfod Blaenorol PDF 314 KB\nCyflwyno cofnodion cyfarfod blaenorol y Pwyllgor Archwilio a Llywodraethu a gynhaliwyd ar 1 Rhagfyr, 2020.\nCyflwynwyd cofnodion cyfarfod blaenorol y Pwyllgor Archwilio a Llywodraethu a gynhaliwyd ar 1 Rhagfyr 2020 a chadarnhawyd eu bod yn gywir.\nYn codi o hyn –\nCyfeiriodd y Pennaeth Archwilio a Risg at y pwynt a godwyd yn y drafodaeth ar Adroddiad Blynyddol Seiberddiogelwch ar gyfer 2019/20 ynghylch sicrhau bod aelodau nad ydynt yn gynghorwyr sydd ar Bwyllgorau'r Cyngor ac sydd â mynediad at ystod o wybodaeth yn cael eu cynnwys mewn hyfforddiant a phrotocolau seiberddiogelwch, ac eglurodd, ar ôl gwneud ymholiadau gyda Thîm Hyfforddi a Datblygu Adnoddau Dynol, y gallai gadarnhau bod dau aelod o'r Pwyllgor Archwilio a Llywodraethu hyd yma wedi cwblhau'r modiwl E-ddysgu ymwybyddiaeth seiberddiogelwch. Ychwanegodd, gan fod ymgymryd â'r hyfforddiant hwn yn orfodol, bod aelodau nad ydynt eto wedi cwblhau'r modiwl yn cael eu cynghori i drefnu amser i wneud hynny. Er mwyn hwyluso'r broses byddai'n cysylltu â Thîm Hyfforddi a Datblygu Adnoddau Dynol i ofyn i nodyn atgoffa gael ei ddosbarthu i aelodau'r Pwyllgor ynghyd â chanllawiau ar gael mynediad i'r Porth E-Ddysgu.\nCAM GWEITHREDU: Pennaeth Archwilio a Risg i gysylltu â Thîm Hyfforddi a Datblygu Adnoddau Dynol i ofyn i aelodau'r Pwyllgor Archwilio a Llywodraethu nad ydynt eto wedi cwblhau'r modiwl E-ddysgu ymwybyddiaeth Seiberddiogelwch gael eu hatgoffa i wneud hynny a bod canllawiau ar gael mynediad i'r Porth E-Ddysgu yn cael eu darparu hefyd.\nCyngor Sir Ynys Môn - Crynodeb Archwiliad Blynyddol 2020 PDF 216 KB\nCyflwynwyd adroddiad Crynodeb Archwiliad Blynyddol 2020 ar gyfer Sir Ynys Môn gan Archwilio Cymru i'w ystyried gan y Pwyllgor. Mae'r adroddiad yn dangos y gwaith archwilio a gwblhawyd ers yr Adroddiad Gwella Blynyddol diwethaf a gyhoeddwyd ym mis Gorffennaf, 2019 y mae'n ei ddisodli ac yn cyfeirio at ddarnau o waith sy'n ymwneud yn benodol â'r Cyngor gan gynnwys adroddiadau a gyhoeddwyd gan Arolygiaethau eraill yn ogystal ag astudiaethau ac arolygiadau cenedlaethol.\nWrth gyflwyno Crynodeb yr Archwiliad cadarnhaodd Mr Alan Hughes, Archwilio Cymru fod yr adroddiad yn darparu crynodeb o waith archwilio'r flwyddyn yn y Cyngor ac yn genedlaethol a'i ganlyniad, ac nad oes unrhyw faterion na phryderon newydd i'w hadrodd yn codi.\nWrth ystyried yr adroddiad codwyd y pwyntiau canlynol gan y Pwyllgor –\n• Y newidiadau demograffig rhagamcanol ar Ynys Môn y tynnwyd sylw atynt yn adran ffeithiau allweddol yr adroddiad a'u goblygiadau ar gyfer cynllunio gwasanaethau. Nododd y Pwyllgor y rhagwelir y bydd poblogaeth yr Ynys yn gostwng 0.6% rhwng 2020 a 2040 o 69,896 i 69,499, gan gynnwys gostyngiad o 5% yn nifer y plant, gostyngiad o 8.3% yn nifer y boblogaeth o oedran gweithio a chynnydd o 22.7% yn nifer y bobl 65 oed a throsodd.\nWrth gydnabod y pwynt, dywedodd y Cyfarwyddwr Swyddogaeth (Adnoddau)/Swyddog Adran 151 fod newidiadau mewn demograffeg yn dylanwadu ar faint o gyllid y mae'r Cyngor yn ei gael gan Lywodraeth Cymru drwy'r fformiwla ariannu gan fod nodweddion y boblogaeth yn ffactor yn y ffordd y caiff cyllid ei ddosbarthu ymhlith awdurdodau lleol. Yn ystod y blynyddoedd diwethaf, nid yw'r cynghorau mwy gwledig yng Ngogledd a Gorllewin Cymru wedi gwneud cystal â chynghorau yn y De o ran y fformiwla ariannu sy'n deillio'n bennaf o newidiadau demograffig gyda chyfran gynyddol o'r boblogaeth o oedran gweithio yn symud i ganolfannau trefol mwy. O ganlyniad, mae gan y newid hwn oblygiadau i'r cynghorau hynny sydd wedi gweld gostyngiad yn y boblogaeth sy'n gweithio gan fod hyn wedyn yn cael ei adlewyrchu yn y swm o arian a gânt fel rhan o'r Grant Cynnal Refeniw. Yn y tymor hir gall y gostyngiad mewn cyllid o ganlyniad i newidiadau i'r boblogaeth arwain at broblemau gan fod yn rhaid i'r cynghorau hynny sydd ar eu colled wneud iawn am y diffyg naill ai drwy dorri gwasanaethau neu drwy godi trethi. Felly mae gan newidiadau demograffig oblygiadau i gyllideb y Cyngor yn ogystal ag ar gyfer cynllunio gwasanaethau.\n• Yr oedi wrth ardystio hawliadau budd-daliadau Tai. Nododd y Pwyllgor ymhellach fod yr archwilwyr yn tynnu sylw at y ffaith bod nifer y gwallau a nodwyd yn uwch nag y byddent wedi'i ddisgwyl, a'u bod yn digwydd yn rheolaidd, ac felly’n codi pryderon am drefniadau rheoli ansawdd a'r sail ar gyfer nodi a mynd i'r afael ag anghenion hyfforddi staff sy'n gweithio yn y maes hwn. Holodd y Pwyllgor am y cynnydd o ran diweddaru'r sefyllfa a ... Gweld y Cofnodion llawn ar gyfer eitem 5.\nDiweddariad ar Strategaeth a Blaenoriaethau Archwilio Mewnol 2020/21 PDF 390 KB\nCyflwynwyd adroddiad y Pennaeth Archwilio a Risg a oedd yn rhoi diweddariad, fel ar 27 Ionawr 2021, ar y gwaith Archwilio Mewnol ers yr adroddiad diwethaf i'r Pwyllgor ar weithgarwch Archwilio Mewnol ym mis Rhagfyr, 2020 i'w ystyried gan y Pwyllgor. Amlinellodd yr adroddiad lwyth gwaith presennol y Gwasanaeth Archwilio Mewnol ynghyd â'r blaenoriaethau ar gyfer y tymor byr i ganolig.\nDiweddarodd y Pennaeth Archwilio Mewnol a Risg y Pwyllgor ar yr agweddau canlynol ar waith Archwilio Mewnol –\n• Cwblhawyd y gwaith sicrwydd ers y diweddariad diwethaf gan gyfeirio at y tabl ym mharagraff 5 o'r adroddiad. O'r chwe archwiliad a restrwyd yn y tabl, roedd tri wedi arwain at sgôr Sicrwydd Sylweddol; roedd dau wedi arwain at sgôr Sicrwydd Rhesymol ac roedd un archwiliad – Taliadau: Cynnal Cyflenwyr wedi arwain at sgôr Sicrwydd Cyfyngedig. (Yn unol â'r arfer y cytunwyd arno, cyhoeddwyd yr adroddiad Sicrwydd Cyfyngedig a'r cynllun gweithredu cysylltiedig ar wahân i aelodau'r Pwyllgor a Deiliaid Portffolio perthnasol).\n• Gwaith sydd ar y gweill fel y dengys paragraff 8 o’r adroddiad sy’n darparu gwybodaeth am yr archwiliadau sy’n mynd rhagddynt, y cam a gyrhaeddwyd ar adeg ysgrifennu'r adroddiad a'r dyddiad adrodd disgwyliedig. Caiff y rhain eu blaenoriaethu i'w cwblhau erbyn diwedd y flwyddyn gan barhau i sicrhau bod y gwasanaeth Archwilio Mewnol yn parhau i fod yn hyblyg i ymateb i unrhyw waith ar fyr rybudd yn ogystal ag unrhyw gais gan yr Uwch Dîm Arweinyddiaeth. Bydd y meysydd blaenoriaeth a nodwyd yn flaenorol i'w harchwilio yn cael eu dwyn ymlaen i'r Strategaeth Archwilio Mewnol ar gyfer 2021/22.\n• Y Fenter Twyll Genedlaethol – yr ymarfer bob dwy flynedd, sydd ar y gweill. Derbyniwyd y set gyntaf o barau, a oedd yn cynnwys paru data Gostyngiad Person Sengl y Dreth Gyngor a’r Gofrestr Etholwyr i nodi unrhyw hawliadau twyllodrus. Mae adolygiad cychwynnol o'r parau wedi tynnu sylw at broblem gydag ansawdd y data. Mae'r gwasanaeth Archwilio Mewnol yn ymchwilio iddo ar hyn o bryd. Disgwylir i weddill y parau gael eu rhyddhau ym mis Chwefror, 2021.\n• Camau gweithredu y dylid bod wedi’u cymryd ers amser yn cadarnhau bod gwaith yn mynd rhagddo i gefnogi gwasanaethau i weithredu'r holl gamau gweithredu sy'n weddill fel y dangosir yn y dangosfwrdd 4action yn Atodiad 1 yr adroddiad. Mae gwasanaethau wedi bod yn gweithio'n galed i fynd i'r afael â Materion/Risgiau sy'n weddill gan adael dim ond tri cham gweithredu y dylid bod wedi’u cymryd ers amser yn ymwneud â chanllawiau ynghylch Credyd Cynhwysol, talu rhent tai drwy archeb sefydlog a gwirio adroddiadau eithriadau cyflogres yn annibynnol.\n• Rhoi cymorth i'r Gwasanaeth Dysgu i ddatblygu canllawiau newydd ar weithredu a sicrhau trefniadau priodol ar gyfer cronfeydd yn dilyn adolygiad Archwilio Mewnol o Gronfeydd Answyddogol Ysgolion a arweiniodd at sgôr Sicrwydd Cyfyngedig. Darparwyd dau ddigwyddiad hyfforddi i benaethiaid a llywodraethwyr ar eu cyfrifoldebau o ran gweithredu cronfa ysgol yn briodol ac mae'r Adran Archwilio Mewnol hefyd wedi cynnig trefnu ac ariannu archwiliad annibynnol o gronfeydd lle mae'r pennaeth yn ei chael ... Gweld y Cofnodion llawn ar gyfer eitem 6.\nDarpariaeth Sicrwydd Archwilio Mewnol 2020/21 PDF 135 KB\nGofynnodd y Pwyllgor am eglurder ynghylch sut y caiff cyfyngu ar sgôp ei ddiffinio a'i gymhwyso. Eglurodd y Pennaeth Archwilio a Risg y dylid ystyried cyfyngu ar sgôp os bernir nad oes digon o waith wedi'i wneud ... Gweld y Cofnodion llawn ar gyfer eitem 7.\nCyflawni â Llai - Gwasanaethau Hamdden Cyngor Sir Ynys Môn PDF 720 KB\nCyflwynwyd adroddiad y gwasanaeth Archwilio Allanol oedd yn nodi canfyddiadau adolygiad dilynol i adroddiad cenedlaethol yr Archwilydd Cyffredinol yn 2015 – Cyflawni â Llai – Gwasanaethau Hamdden i'w ystyried gan y Pwyllgor. Mae'r adroddiad yn ystyried effaith gostyngiadau yng nghyllid llywodraeth leol ar wasanaethau hamdden y Cyngor ac effeithiolrwydd trefniadau'r Cyngor ar gyfer darparu'r gwasanaethau hynny.\nCyfeiriodd Mr Alan Hughes, Archwilio Cymru at gyd-destun yr adroddiad ac eglurodd fod y gwaith maes wedi'i gwblhau a bod cynnwys yr adroddiad wedi'i gwblhau cyn dechrau Covid-19 felly ni chyfeirir at effaith y pandemig ar y gwasanaeth hamdden; gyda hyn mewn golwg cytunwyd y dylid rhyddhau'r adroddiad gyda'r cafeat hwn. Yn gyffredinol, mae neges yr adroddiad yn gadarnhaol ac yn dod i'r casgliad bod y Cyngor wedi parhau i ddarparu gwasanaeth yn ei ganolfannau hamdden gyda llai o adnoddau a bod ganddo weledigaeth glir ar gyfer dyfodol y gwasanaeth, ond bod cyfleusterau mewn cyflwr gwael yn her ariannol. Yn fanwl, mae'r adroddiad yn canfod bod –\n• Gostyngiad wedi bod yn adnoddau gwasanaeth hamdden y Cyngor ers 2014-15 ac mae cost net y gwasanaeth wedi gostwng. Bu gostyngiad o 77% yng nghyllideb y gwasanaeth hamdden yn ystod y pedair blynedd diwethaf wedi'i gwrthbwyso'n rhannol gan gynnydd mewn incwm o 31% a gostyngiad mewn gwariant o 11%.\n• Mae gan y Cyngor weledigaeth glir ar gyfer ei wasanaeth hamdden ac mae'n ystyried cynaliadwyedd ariannol y gwasanaeth. Mae'r Cyngor yn cydnabod bod y canolfannau hamdden sydd mewn cyflwr gwael yn risg. Mae'r Cyngor wedi ystyried gofynion Deddf Llesiant Cenedlaethau'r Dyfodol (Cymru) 2015 wrth bennu blaenoriaethau a datblygu ei strategaeth newydd ar gyfer gwasanaethau hamdden ac mae'n gallu dangos enghreifftiau o wella lles drwy hamdden. Fel rhan o'r strategaeth honno mae'r Cyngor wedi canolbwyntio ar gymryd agwedd fwy masnachol at hamdden drwy fuddsoddi yn ei gyfleusterau a chynyddu aelodaeth ac incwm i wneud y gwasanaeth yn fwy hunangynhaliol; mae hyn yn dechrau cael effaith gydag incwm yng Nghanolfan Hamdden Plas Arthur yn Llangefni yn fwy na gwariant o 9% yn 2018/19. Mae'r Cyngor hefyd wedi adolygu a chymharu opsiynau darparu posibl ar gyfer ei wasanaeth hamdden.\n• Mae gan y Cyngor drefniadau monitro perfformiad a llywodraethu cadarn ond mae'n cydnabod y gallai wella ei ddealltwriaeth o'r canlyniadau a gyflawnwyd. Mae gan y Cyngor strwythur atebolrwydd clir ar gyfer ei wasanaeth hamdden a system dangosfwrdd gwybodaeth reoli sy'n caniatáu i swyddogion fonitro perfformiad. Fodd bynnag, mae'r Cyngor yn cydnabod y gallai wneud defnydd pellach o'i ddata a'i dechnoleg i wella dealltwriaeth o effeithiau ei wasanaeth e.e. nodi rhai nad ydynt yn ddefnyddwyr a thargedu eu gwasanaethau'n fwy effeithiol a thrwy ddadansoddi data ymhellach er mwyn dod i well dealltwriaeth o ganlyniadau gwahanol weithgareddau.\n• Mae'r rhan fwyaf o ddefnyddwyr gwasanaeth yn fodlon â'r gwasanaeth hamdden ac mae'r Cyngor yn defnyddio adborth cwsmeriaid i lywio'r gwaith o gynllunio a darparu'r gwasanaeth. Roedd y rhan fwyaf o'r ymatebwyr i'r arolwg gan Archwilio Allanol yn hapus gyda gwasanaeth hamdden y Cyngor. Roedd 50% o'r farn bod ansawdd y gwasanaeth wedi ... Gweld y Cofnodion llawn ar gyfer eitem 8.\nDatganiad ar Strategaeth Rheoli'r Trysorlys 2021/2022 PDF 1 MB\n• Ni fydd y Cyngor yn benthyca mwy nag y mae ei angen, na chyn bod angen gwneud hynny, dim ond er mwyn elwa o fuddsoddi’r symiau ychwanegol a ... Gweld y Cofnodion llawn ar gyfer eitem 9.\nSiartr Archwilio Mewnol PDF 402 KB\nCyflwynwyd adroddiad y Pennaeth Archwilio a Risg sy'n cynnwys y Siarter Archwilio Mewnol i'r Pwyllgor ei ystyried.\nAdroddodd y Pennaeth Archwilio a Risg fod Safonau Archwilio Mewnol y Sector Cyhoeddus yn darparu ar gyfer adolygiad cyfnodol o'r Siarter Archwilio Mewnol gyda chymeradwyaeth derfynol gan y Pwyllgor Archwilio a Llywodraethu. Y tro diwethaf i'r Pwyllgor adolygu a chymeradwyo'r Siarter oedd ym mis Medi, 2018. Er nad yw adolygiad o'r Siarter gan y Pennaeth Archwilio a Risg wedi nodi unrhyw newidiadau sylweddol, dylid nodi o ran y datganiad ar dudalen 11 yr adroddiad mewn perthynas ag adnoddau Archwilio Mewnol fod yr holl swyddi yn y strwythur gwasanaeth sydd wedi eu llenwi, sy’n cyfateb i 1,250 o ddiwrnodau, ond yn berthnasol os yw’r swyddi wedi’u llenwi’n llawn amser. Ar hyn o bryd, dim ond yn rhan-amser y bu'n bosibl recriwtio i ôl-lenwi ar gyfer un o'r secondiadau sy'n golygu bod y 1,250 diwrnod yn gostwng i 953 diwrnod ar hyn o bryd. Pan ddaw'r secondiad i ben bwriedir cadw'r oriau rhan-amser i wneud iawn am y gwahaniaeth.\nMewn ymateb i gwestiwn am gadw gwrthrychedd, eglurodd y Pennaeth Archwilio a Risg fod trefniadau ar waith i gyfyngu ar unrhyw amhariad ar annibyniaeth a gwrthrychedd o ganlyniad i’r ffaith bod y Pennaeth Archwilio a Risg yn rheolwr llinell i’r gwasanaeth Rheoli Risg ac Yswiriant. Ni fydd y Pennaeth Archwilio a Risg yn sgopio nac yn adolygu gweithgareddau archwilio mewnol sy’n ymwneud â’r maes gwasanaeth hwn. Yn hytrach bydd y Pennaeth Swyddogaeth (Adnoddau) / Swyddog Adran 151 yn arwyddo adroddiadau.\nPenderfynwyd nodi'r adolygiad a chymeradwyo priodoldeb parhaus y Siarter Archwilio Mewnol.\nBlaen Raglen Waith PDF 169 KB\nCyflwynwyd adroddiad y Pennaeth Archwilio a Risg a oedd yn cynnwys Blaen Raglen Waith y Pwyllgor hyd at Ebrill, 2021 i'r Pwyllgor ei ystyried.\nDywedodd y Pennaeth Archwilio a Risg fod y Rhaglen Waith wedi'i chyfyngu i gyfarfod Ebrill, 2021 oherwydd yr ansicrwydd sy'n deillio o Ddeddf Llywodraeth Leol ac Etholiadau (Cymru) 2021 a ddaw i rym ym mis Ebrill, 2021; mae'r Ddeddf yn cyflwyno dyletswyddau a chyfrifoldebau newydd i'r Pwyllgor Archwilio a Llywodraethu y bydd yn rhaid eu cynnwys yn rhaglen waith y Pwyllgor wedi hynny.\nPenderfynwyd derbyn y Flaen Raglen Waith heb ei diwygio.


Abacre Cofrestr Arian - Prif Dudalen\nAbacre Cofrestr Arian\nGyflawni rheolaeth llawn gyda y genhedlaeth nesaf hon feddalwedd cofrestr arian parod!\nLawrlwythwch fersiwn treial llawn-ymddangos o 30 diwrnod ( 6.15 MB)\n10 rheswm Top i brynu Abacre Cofrestr Arian\nAbacre Gofrestr Arian yn cenhedlaeth newydd o feddalwedd cofrestr arian parod ar gyfer Windows. Mae'n ateb fforddiadwy ar gyfer y rhan fwyaf o weithrediadau cofrestr arian parod nodweddiadol. Mae'r rhyngwyneb defnyddiwr yn cael ei optimeiddio ar ofalus ar gyfer mewnbwn cyflymder uchel o drefn cleient ac atal camgymeriadau cyffredin. Mae'n cynllunio ar gyfer defnyddio ar gyfrifiaduron lluosog, ac yn cynnwys lefelau awdurdodi ddibynadwy ac yn ddiogel.\nAr gyfer rheolwyr, mae yna set gyfoethog o adroddiadau sy'n dangos darlun cyflawn o weithrediadau arian parod: gwerthiannau drwy gyfnod penodol, oriau llwyth uchel, Z-Allan, mae'r gweithwyr mwyaf gweithgar, dulliau talu, a cyfrifiadau treth awtomatig.\nDrwy safoni'r broses werthu cyfan, y feddalwedd yn gwneud gwell defnydd o amser ac egni eich cyflogeion gwella eich trosiant ac elw ymylon radical.\nSaesneg , Affricaneg , Albaneg , Arabeg , Armeneg , Azerbaijani , Basque , Belarwseg , Bengali , Bosnian , Bwlgareg , Catalaneg , Cebuano , Tseiniaidd (Simplified) , Tseiniaidd (Traddodiadol) , Croateg , Tsiec , Daneg , Iseldireg , Esperanto , Estoneg , Tagalog , Ffineg , Ffrangeg , Galiseg , Georgian , Almaeneg , Groeg , Gwjarati , Haitian Creole , Hausa , Hebraeg , Hindi , Hmong , Hwngari , Islandeg , Igbo , Indonesian , Gwyddelig , Eidaleg , Siapan , Jafaneg , Kannada , Khmer , Corea , Lao , Latfieg , Lithwaneg , Macedonian , Malay , Malteg , Maori , Marathi , Mongoleg , Nepali , Norwyeg , Persian , Pwyleg , Portiwgaleg , Punjabi , Rwmaneg , Rwsia , Serbeg , Slofaceg , Slofeneg , Somali , Spanish , Swahili , Swedeg , Tamil , Telugu , Thai , Twrceg , Wcreineg , Urdu , Fietnameg , Cymraeg , Iddeweg , Yoruba , Zulu


CAFC - Ffair Aeaf Frenhinol Cymru yn Uchel ei Phroffil\nYn ddigwyddiad masnach yn anad dim, mae’r Ffair Aeaf yn rhoi’r cyfle perffaith i rwydweithio gyda chydffermwyr, cynhyrchwyr, cyflenwyr a phrynwyr, ac mae wedi dod yn ganolfan ddelfrydol i drafod a gwneud busnes. Mae hyn o bwys arbennig yn ystod y cyfnod tyngedfennol hwn i amaethyddiaeth Cymru.\n“Y Ffair Aeaf yw’r sioe stoc ddethol orau yn y Deyrnas Unedig bellach, wrth iddi ddenu arddangoswyr o bob cwr o’r Deyrnas Unedig.” meddai Mr Maurice Jones yn ei anerchiad yn ystod y seremoni agoriadol swyddogol. “Mae’r ffair wedi datblygu, gan nid yn unig godi safon y stoc yn barhaus, ond hefyd wrth hyrwyddo bwyd wedi’i gynhyrchu yng Nghymru, sy’n mor bwysig wrth inni fentro i ddyfroedd dieithr.\n“Fel diwydiant, rydym yn falch iawn o ansawdd y stoc yr ydym yn ei gynhyrchu, ac yng Nghymru mae gennym rai o’r ffermwyr gorau yn y byd, yn cael eu cefnogi gan ddiwydiant perthynol enfawr yn y gadwyn gyflenwi ac yn y sector prosesu bwyd, yn cynhyrchu rhywfaint o’r bwyd gorau a mwyaf diogel yn y byd, ac yn darparu llawer o waith, gyda chefnogaeth fedrus gan Lywodraeth Cymru.”\nEglurodd David Lewis, cadeirydd cyngor y gymdeithas fod amaethyddiaeth, wrth gwrs, yn dal i fod wrth galon ein digwyddiadau. “Un o golofnau ein llwyddiant yw cefnogaeth ddiysgog ein harddangoswyr. Rydym wrth ein bodd, er gwaethaf sialensau, o gael niferoedd uwch o wartheg yn cystadlu, mwy yn cystadlu yn y neuadd garcas a’r sioe ddofednod a niferoedd cryf yn cystadlu yn adrannau’r defaid, ceffylau a moch.\n“Mae gennym fwy nag erioed yn cystadlu yn yr adran crefftau cartref hefyd a niferoedd cryf yn cystadlu yn yr adran gosod blodau a garddwriaeth. Mae’r ffair yma’n mynd o nerth i nerth!”\nDyfarnwyd un o’r teitlau mwyaf ei bri sydd i’w hennill yn y ffair bob blwyddyn, prif bencampwr y gwartheg, i `I Candy`, heffer Limousin X yn pwyso 672kg, yn cael ei harddangos gan y Brodyr Edwards o Gorwen. Mae hyn yn gamp ardderchog i’r teulu, sydd trwy Trebor, Gwyn ac yn awr y genhedlaeth nesaf, yn gefnogwyr mawr i’r gymdeithas.\nYn cael ei gwerthu’n ddiweddarach gan ein harwerthwyr swyddogol, McCartneys, am £6,600, prynwyd ‘I Candy’ gan feirniad yr Heffrod a’r Prif Bencampwr, y ffermwr a’r cigydd lleol Mr Arwyn Morgan o Lanfair-ym-Muallt, ar ben-blwydd ei wraig yn 70.\nDdydd Llun, croesawodd y gymdeithas Ei Huchelder Brenhinol Iarlles Wessex i faes y sioe. “Roedd hi’n bleser cael ymweliad gan yr Iarlles yn Ffair Aeaf eleni.” meddai Mr Will Hanks, Cyfarwyddwr Anrhydeddus y Ffair Aeaf. “Roedd yr ymweliad pum awr yn llawn dop ac ehedodd yr amser fel y gwynt wrth inni alw heibio’r goreuon oll sydd gan y digwyddiad ardderchog hwn i’w gynnig.”\n“Mae gan Ei Huchelder Brenhinol ddiddordeb brwd mewn amaethyddiaeth ac roedd ei gwybodaeth am y diwydiant yn amlwg wrth iddi ddangos diddordeb gwirioneddol yn holl adrannau’r ffair a sgwrsio’n rhydd â phawb y gwnaeth hi eu cyfarfod.”\n“Rydym yn gobeithio’n fawr iawn ei bod hi wedi mwynhau ei hymweliad â maes y sioe gymaint ag y gwnaethom ni.”\nGwelodd dydd Mawrth y ffair ymwelydd uchel ei phroffil arall wrth i’r Prif Weinidog, Y Gwir Anrhydeddus Theresa May AS, yng nghwmni Ysgrifennydd Gwladol Cymru, Y Gwir Anrhydeddus Alun Cairns AS, ymweld â maes y sioe, am yr ail waith eleni, i gynnal trafodaethau gydag arweinwyr ffermio Cymru ar gytundeb ymadael Brexit sydd ar ddod a chyfarfod masnachwyr a’r cyhoedd fel rhan o’i rhaglen brysur.\nRydym wrth ein bodd fod y Prif Weinidog wedi dewis dod i Gymru gyntaf ar ei thaith o gwmpas y Deyrnas Unedig a’i bod wedi dychwelyd i faes y sioe mor fuan ar ôl ei hymweliad â’r sioe yn yr haf.\nFel digwyddiad sy’n llawn arweinwyr busnes a diwydiant, mae’r Ffair Aeaf yn cyflym ddod yn lle perffaith i randdeiliaid ddod at ei gilydd. Mae’r gymdeithas yn falch fod y Ffair Aeaf wedi gallu chwarae rhan wrth hwyluso trafodaethau rhwng unigolion a sefydliadau dylanwadol iawn, sy’n effeithio ar ddyfodol amaethyddiaeth Cymru a’r economi wledig.\nFel rhan o’n strategaeth i wella’n barhaus ac i symud gyda’r amseroedd, gwelwyd rhai mentrau newydd yn cael eu cyflwyno yn y Ffair Aeaf eleni, yn cynnwys y farchnad ffermwyr gychwynnol i gefnogi busnesau bwyd a diod o Gymru sydd newydd sefydlu. Wedi’i gwneud yn bosibl trwy bartneriaeth gyda phrosiect Agora Llywodraeth Cymru, roedd y farchnad yn llwyddiant mawr trwy gydol y ddau ddiwrnod, gan gynnig profiad prynu arall i ymwelwyr eiddgar a’r cyfle i ryngweithio gyda’u cwsmeriaid ac i ennill hyder i’r busnesau newydd. Mae’r gymdeithas yn falch o fod yn gallu cefnogi busnesau newydd fel hyn.\nYchwanegiad newydd arall oedd Gwobrau Blas Ffair Aeaf Frenhinol Cymru. Wedi’u cynllunio i arddangos y cynhyrchion arbenigol lawer a gynhyrchir yma yng Nghymru, roedd prawf blas eleni’n canolbwyntio ar fridiau ŵyn brodorol Cymru.\nGareth Ward, pen-cogydd arobryn o fwyty Ynyshir ym Machynlleth, yr arbenigwr bwyd, Nerys Howell a’r pen-cogydd gweithredol o’r Celtic Manor, Mike Bates oedd y panel beirniadu o dri. Gyda’i gilydd fe wnaethant ddatgan mai’r brîd gorau ei flas, yn eu barn nhw, oedd y Mynydd Cymreig – Diadell Fynydd.\nEnillydd ein cystadleuaeth crwyn masnachol newydd oedd Double Shuffle, bustach o darw Glas Prydeinig wedi’i fagu a’i arddangos gan G H & A H Roberts o Star, Gaerwen, Ynys Môn. Mae’r beirniad a noddwr y gystadleuaeth, Hayley Hanson, yn bwriadu defnyddio’r croen buddugol i’w droi’n nwyddau lledr Brenhinol Cymru moethus.\nMewn man arall ar faes y sioe, enillydd ein gwobr stondin fasnach gyffredinol orau oedd Bodoli Ltd, busnes bach sy’n llunio celfyddyd cerrig mân unigryw a phersonol a gemwaith o grefft llaw gydag entrepreneur ifanc 14 mlwydd oed, Lili Jones wrth y llyw.\nRoedd dros 400 o stondinau masnach eleni, yr oedd pob un ohonynt yn dweud eu bod wedi cael diwrnodau prysur. Unwaith eto fe wnaeth y noson siopa gyda’r hwyr weld miloedd o ymwelwyr yn ymbleseru mewn tipyn o siopa Nadolig ac yn mwynhau’r awyrgylch Nadoligaidd a’r arddangosfa dân gwyllt drawiadol.\n“Wrth i Ffair Aeaf arall dynnu at ei therfyn, mae’n ddiogel dweud bod pawb wedi cael amser gwych. Rydym yn wastadol ddiolchgar am waith ac ymroddiad enfawr y cannoedd o wirfoddolwyr a stiwardiaid ymroddedig, heb bwy ni fyddai’r ffair yn syml iawn ddim yn digwydd.” meddai Cadeirydd y Ffair Aeaf, Alwyn Rees “Brysied y flwyddyn nesaf, pan fyddwn yn dathlu pen blwydd y Ffair Aeaf yn 30!”\nI Candy, heffer Limousin X yn pwyso 672kg, a arddangoswyd gan y Brodyr Edwards o Gorwen. Gwerthwyd am £6,600 i Mr Arwyn Morgan o Lanfair-ym-Muallt, Powys.\nQueen Bee, heffer Limousin X yn pwyso 311kg, a arddangoswyd gan Mr Llŷr Hughes o Amlwch, Ynys Môn. Gwerthwyd am £7,500 i S Bett o Stirling.\nPâr o ŵyn Dutch Texel, a arddangoswyd gan Steve a Sara Gibbons o Aberhonddu, Powys. Gwerthwyd am £800 y pen i’r beirniad, JM & SM Rowlands o Lanidloes.\nMochyn Cymreig x Pietrain, a arddangoswyd gan DBM & RCM Davies o Lanbedr Pont Steffan, Ceredigion. Gwerthwyd am £300 i Mr Rob Rattery o Aberystwyth.\nPâr o foch Pietrain x Cymreig, a arddangoswyd gan Mr Myrddin James, Tregaron, Ceredigion. Gwerthwyd am £24 y pen i Rob Rattery, Aberystwyth.\nOen Beltex X, a arddangoswyd gan Mr Gwynne a Mrs Linda Davies o Dregaron, Ceredigion. Gwerthwyd i Mr Brian Jones, Castell Howell am £1,800.\nPâr o ŵyn Beltex, a arddangoswyd gan B Blandford a’i Feibion o Ledbury, Swydd Henffordd. Gwerthwyd i E & S Thomas, Wauntrefalau, Cardigan am £300 y pen.\nCeffyl Pencampwriaeth Cymru\nIdyllic Glamorize, Merlen Fynydd Gymreig, a arddangoswyd gan Mark & Liz Kilbey o Great Bentley, Essex.\nBrynseion Red Hot Gossip, Merlen Gymreig (teip Cob) blwydd, a arddangoswyd gan Mrs Ceri Fell o Newent, Swydd Gaerloyw.\nIâr Old English Game Spangle, a arddangoswyd gan M & J Woolway o Abertawe.\nPrif Bencampwr Dofednod wedi’u Trin\nGŵydd, a arddangoswyd gan Mrs E Marion Evans, Ceredigion. Gwerthwyd am £160 i Nigels Butchers o Ashbourne, Swydd Derby.\nPencampwr Hamper Cig Cyffredinol\nBocs Anrheg Charcuterie, gan Ruth Davies o Gastell-nedd Port Talbot. Gwerthwyd am £50 i T W Roberts & Son, Malt House, Lisvane.


Polisïau Dewisol | Cronfa Bensiwn Dyfed\nCyfraniadau y Cyflogwyr\nRheoliadau ac Arweiniad\nMae'r rheoliadau sy'n llywodraethu'r Cynllun yn rhoi cyfrifoldebau a phwerau dewisol penodol i'r Awdurdod Gweinyddu a'r Cyflogwyr sy'n cyfrannu i'r Cynllun. Felly mae'n ofyn statudol bod yr Awdurdod Gweinyddu a'r Cyflogwyr sy'n cyfrannu i'r Cynllun yn llunio polisi ynghylch eu swyddogaethau dewisol ac yn ei gyhoeddi.\nRhaid i bob awdurdod Cyflogi baratoi Datganiad Ysgrifenedig o'i bolisi ar gyflawni ei gyfrifoldebau o dan Rheoliadau CPLlL.\nRhaid cyhoeddi a chyflwyno'r datganiad hwn i holl aelodau eich cynllun, a rhaid iddo fod ar waith am gyfnod o 30 Niwrnod cyn y gallwch weithredu eich polisïau. Cofiwch fod rhaid ichi ddanfon copïau o'ch polisïau at Gronfa Bensiwn Dyfed.\nA chithau'n Awdurdod Cyflogi, mae'n rhaid ichi:\nAdolygu eich datganiad o bryd i'w gilydd; a\nGwneud newidiadau priodol yn dilyn newid yn eich polisi.\nPe baech yn penderfynu newid eich polisïau, rhaid cyhoeddi datganiad diwygiedig o fewn Mis i ddyddiad y newid a'i ddanfon at holl aelodau'r cynllun; rhaid danfon copi hefyd at Gronfa Bensiwn Dyfed o fewn y mis hwnnw.\nWrth lunio, neu newid eich datganiad polisi, mae'n rhaid ichi ystyried i ba raddau y gallai cyflawni unrhyw un o'r cyfrifoldebau yn unol â'i bolisi arwain at sefyllfa o golli hyder difrifol yn y gwasanaeth cyhoeddus.\nWrth weithredu eich pwerau dewisol mae'n rhaid ichi ofalu:\nEich bod wedi gweithredu'n rhesymol.\nNad oes unrhyw gymhelliant cudd.\nY cafodd yr holl ffactorau perthnasol eu hystyried; a\nY cafodd y penderfyniad ei gofnodi'n briodol.\nAm restr o'r Polisïau Dewisol sydd ar gael i Awdurdodau Cyflogi dan y Rheoliadau Cynllun Pensiwn Llywodraeth Leol, neu os hoffech drafod y mater hwn ymhellach, cysylltwch â Chronfa Bensiwn Dyfed.\nDatganiad Polisiau Dewisol


GWYNETH MENAI WILLIAMS, 1938-2016 – Hanes Plaid Cymru\nGWYNETH MENAI WILLIAMS, 1938-2016\nSyrthiodd un o gonglfeini’r hen Gwmaman o’i lle ym muriau Amser pan glýwyd diwedd Gorffennaf am farwolaeth Gwyneth Menai Williams, Dan-y-rhiw, ychydig cyn iddi gyrraedd ei phen-blwydd yn 78 oed. Ymroddai at ei chymuned ac at wleidydda, gan sefyll droeon yn enw Plaid Cymru i’w hethol i hen Gyngor Bwrdeisdref Cwm Cynon. Er i’r Blaid bryd hynny roi tîmau cryf gerbron a threfnu yn egnïol yn wardiau Aberaman a De Aberaman, Gwyneth, gan amla’ oedd ymgeisydd blaen yr ymdrech a’i hwyneb cyhoeddus amlycaf. Cymaint felly nes iddi gael ei ‘nabod gan lawer tan y diwedd fel ‘Gwyneth Plaid’.\nBrwydrai Gwyneth yn ddi-dor yn erbyn dominiddiaeth y Blaid Lafur, oedd wedi ennill popeth yn y ward ers y 1920au cynnar. Sefodd ym 1973, 1976, 1979, 1983 (pan rannwyd Aberaman yn Ogledd a De), 1986 a 1987. Y flwyddyn honno, bu iddi bron â llwyddo disodli un o gynghorwyr y Blaid Lafur yn Ne Aberaman o ennill 742 pleidlais i 766 Llafur. Ym 1991, ar ôl i Gwyneth ac eraill fraenaru’r tir, torrodd argaeau y Blaid Lafur ac enillodd y Blaid dair sedd De Aberaman ar y cyngor dosbarth mewn un trawiad a gyda mwyafrifoedd da, gan wneud yn debyg yng ngornest y cyngor sir ym 1993 wrth ennill 65% o’r bleidlais. By Gwyneth ar ben ei digon – er ychydig yn eiddigeddus taw i eraill y ‘syrthiodd Jericho’ ac nid iddi hi (oedd yn adwaith naturiol wrth gwrs). Daliai i fod yn weithgar er na sefodd hi eto. Pe bai modd, ni chollai funud o bresenoldeb y tu allan i orsaf bleidleisio Cwmaman mewn etholiad, na’r un Cyfrif chwaith, nes iddi golli ei symudedd fwyfwy wrth heneiddio.\nFel asiant y Blaid yn etholiadau’r ardal yr adeg honno, gwyddwn fod ei phresenoldeb yn unig o bwys yn y Cwm a mawr fyddai fy niolch iddi. Gedy ei chymar, Norman; tair merch, Susan, Janet a Siân; eu gwŷr hwythau; ei hwyrion a’i hwyresau; ei brawd Gareth a’i wraig a llu o gyfeillion i alaru amdani. Ond dathlwn hefyd ei henw; ei chymeriad hoenus; ei synnwyr digrifwch heintus a’i chyfraniad parod i’w chymuned ac i bawb o’i chwmpas. Gwir y dywedir bod coffa da ar led amdani.\nAwdur Rheolwr GwefanCofnodwyd ar 31/08/2016 14/02/2017 Categorïau Teyrnged


Prentis y Mis - Chwefror 2018 | Urdd Gobaith Cymru\nFe gafodd Jamie ei eni a’i fagu yng Nghaerdydd ac mae ganddo angerdd mawr at rygbi. Fe wnaeth ddechrau chwarae’r gêm pan oedd yn 6 mlwydd oed, ac ymunodd a thîm CRICC yn yr Eglwys Newydd cyn symud ymlaen at Harlequins Caerdydd.\nFe wnaeth Jamie fynychu Ysgol Mynydd Bychan ac yna Ysgol Glantaf ble lwyddodd i ennill tair Lefel A. Yna, fe aeth i’r Brifysgol yn Sheffield am gyfnod cyn penderfynu nid dyna oedd y llwybr cywir iddo. Er hynny, tra oedd y Sheffield fe wnaeth Jamie gychwyn gwaith hyfforddi plant yng nghlwb ‘Rygbi Tots.’ Fe wnaeth hwn ysgogi awydd cryf yn Jamie am hyfforddi plant a phobl ifanc.\nGan mae iaith gyntaf Jamie oedd y Gymraeg, law yn llaw gyda’i chwant i hyfforddi, roedd gwneud Prentisiaeth Chwaraeon gyda’r Urdd yn dewis perffaith i Jamie. Mae Jamie nawr yn ei ail flwyddyn prentisiaeth gyda’r Urdd ac wedi llwydo i ennill NVQ Lefel 2 yn Arwain Chwaraeon a nifer o gymwysterau chwaraeon penodol. Ar hyn o bryd, mae’n astudio ar gyfer Lefel 3 Datblygu Chwaraeon.\nMae Jamie yn falch iawn o allu gweithio drwy gyfrwng y Gymraeg, ac y mwynhau gweithio o fewn tîm arbennig Adran Chwaraeon Caerdydd a’r Fro. Mae hefyd yn mwynhau’r gweithio gyda phlant a phobl ifanc yn fawr.\n“Dwi wrth fy modd yn gweld cynnydd yn safon y clybiau chwaraeon dwi’n cynnal ac i weld unigolion yn datblygu mewn hyder ac mewn sgil.”\nYn ei amser rhydd, mae Jamie dal i fwynhau chwarae Rygbi ac yn cystadlu’n gystadleuol. Mae hefyd yn mwynhau’r ochor gymdeithasol o fod yn aelod o glwb rygbi. Yn y dyfodol mae Jamie yn gobeithio i barhau i weithio gyda phlant ac i symud mewn i ddysgu.\n“Mae’r cyfle unigryw yma gyda’r Urdd wedi profi i mi fy mod yn dda yn gweithio gyda phlant, a dyma beth hoffwn i barhau i wneud yn y dyfodol.”


Staff Powys yn gwneud mwy nag 23,000 o alwadau lles yn y sir cyn i'r gwasanaeth ddod i ben - Powys\nStaff Powys yn gwneud mwy nag 23,000 o alwadau lles yn y sir cyn i'r gwasanaeth ddod i ben\nNid yw trigolion ym Mhowys sy'n gwarchod neu'n fregus yn derbyn galwadau gan y Cyngor Sir bellach, ond gallan nhw gael cymorth gan wasanaethau gwirfoddol lleol o hyd.\nBuodd staff y Cyngor yn cysylltu i weld a oedd angen cymorth ar y rheini y dywedwyd wrthynt am aros gartref gan Brif Swyddog Meddygol Cymru. Buont yn cysylltu ag eraill a oedd yn teimlo'n unig hefyd. Roedd llawer o staff y Cyngor wedi cael eu symud o swyddi eraill a buont wrthi'n codi'r ffôn mwy nag 23,000 o weithiau.\nDaeth gwarchod i ben yng Nghymru ddydd Sadwrn, 16 Awst. Bellach mae Llywodraeth Cymru'n cynghori'r rheini y dywedwyd wrthynt am aros gartref yn ystod pandemig coronafeirws y gallant fynd allan i ymarfer faint a fynnant. Cânt hefyd gwrdd ag aelodau un aelwyd arall yn yr awyr agored. Gallant hefyd ffurfio aelwyd estynedig.\nGan fod gwarchod wedi dod i ben mae'r cyngor wedi rhoi'r gorau i wneud y galwadau lles. Ond os yw rhywun yn teimlo'n unig neu ar wahân, neu os oes angen cymorth arnynt i aros yn iach ac yn annibynnol, mae help ar gael o hyd gan Gymdeithas Mudiadau Gwirfoddol Powys (PAVO).\nMae PAVO yn rhedeg Gwasanaeth Cyfeillio Powys i bobl dros hanner cant, a gall hyn gynnwys galwad ffôn wythnosol, llythyr yn y post neu'r cyfle i ymuno â chyfarfod ar-lein. Os hoffech fanteisio ar y cymorth yma, ffoniwch 01597 822191 neu e-bostiwch PBS@pavo.org.uk\nMae PAVO hefyd yn rhedeg Gwasanaeth Cysylltwyr Cymunedol ar gyfer oedolion o bob oed yn y sir, yn ogystal â'u teuluoedd a'u gofalwyr. Maen nhw'n gallu'ch cysylltu â sefydliadau gwirfoddol a grwpiau cymunedol a all rhoi mwy o gymorth i chi. Os oes gennych ddiddordeb yn hwn ffoniwch 01597 828649 neu anfonwch e-bost i:community.connectors@pavo.org.uk\nGallwch hefyd gael help trwy gysylltu â Thîm Cymorth Gwybodaeth Gwasanaethau Cymdeithasol Oedolion y cyngor (CYMORTH) ar 0345 602 7050. Gall cysylltu â'ch Cynghorydd Lleol i gael cyngor fod yn ddefnyddiol i chi hefyd. Mae eu manylion ar gael yma: https://powysw.moderngov.co.uk/mgMemberIndex.aspx?bcr=1\nDylech hefyd gysylltu â thîm CYMORTH os ydych yn poeni am ddiogelwch oedolyn. Dylai rhywun sy'n pryderu ynghylch diogelwch plentyn gysylltu â gwasanaeth Drws Ffrynt y cyngor ar 01597 827666. Dyma'r rhifau cyswllt allan o oriau: 01597 825275 / 0845 054 4847. Mewn argyfwng, ac os oes bygythiad brys, di-oed, ffoniwch 999.\nGwnaed cyfanswm o 23,791 o alwadau lles rhwng 3 Ebrill ac 14 Awst gan staff Cyngor Sir Powys. Dyma'r hyn a wnaed o ganlyniad i hyn:\nArchebwyd 649 o barseli bwyd Llywodraeth Cymru\nCafwyd 438 o geisiadau am alwad yn ôl gan gynghorydd sir y preswylydd\nCafwyd 459 o geisiadau am gymorth gydag anghenion gofal sylfaenol, a throsglwyddwyd y rhain i CYMORTH\nCafwyd 1,654 o atgyfeiriadau i Wasanaeth Cysylltwyr PAVO (o'r rhain roedd ar 1,076 eisiau help gyda bwyd, roedd ar 373 angen help gyda'u presgripsiynau ac roedd 205 am siarad â gwirfoddolwr\nGwnaed 150 o atgyfeiriadau mewn perthynas â diogelu\nGofynnodd y staff i'r bobl yr oeddynt yn cysylltu â nhw a oeddynt am i'r cyngor gysylltu eto bob wythnos neu bob pythefnos. Dewisodd tua hanner fanteisio ar hwn.\nDywedodd Aelod y Cabinet ar faterion Llywodraethu ac Ymgysylltu, y Cynghorydd Graham Breeze: "Rydym yn hynod falch o fedru darparu'r gwasanaeth hanfodol hwn yn ystod misoedd cynnar y pandemig coronafeirws. Ac rydym yr un mor falch gan yr ymateb a gafwyd gan rai o drigolion mwyaf bregus y sir.\n"Maen nhw wedi gwerthfawrogi'r ymdrechion a wnaed a'r empathi a ddangoswyd gan aelodau ein staff a wnaeth y galwadau ffôn yma. Mae llawer iawn o'r trigolion wedi eu canmol i'r cymylau'n gyfnewid am hynny. Roedd y ganmoliaeth yma'n dra haeddiannol gan bawb a oedd yn cymryd rhan, o'r rheini a oedd yn gwneud y galwadau i'r staff fu'n gweithio yn y cefndir i osod y cynllun a'i roi ar waith."\nYmysg y ganmoliaeth cafwyd y negeseuon canlynol:\n"Hoffwn i ddiolch i bawb yng Nghyngor Sir Powys am eu holl gymorth yn ystod yr adeg anodd hon."\n"Credaf fod hwn wedi bod yn wasanaeth rhagorol, diolch i bob un ohonoch."\n"Diolch. Byddaf yn gweld eisiau'r galwadau hyn ond y cyfan gallaf ei ddweud yw diolch o galon."\n"Buodd hwn yn wasanaeth gwych. Rwyf wedi mwynhau'r galwadau ffôn yma'n arw a byddaf yn drist na fyddaf i'n siarad â chi ddim rhagor. Rwy'n ddiolchgar eich bod yn meddwl amdanom o hyd trwy gynnig y gwasanaeth PAVO hwn. Gwych o beth."\n"Mae pawb yng Nghyngor Sir Powys wedi bod yn wych. Alla i ddim diolch iddyn nhw ddigon. Rwy'n mwynhau cael y galwadau hyn yn fawr."\n"Mae'r gwasanaeth rydych wedi'i roi dros y tri mis diwethaf wedi bod yn ardderchog. Nid yw'r un o'r galwyr lles yma wedi fy mychanu ac rwy'n gwybod bod fy ngŵr, sy'n 87, yn eu gwerthfawrogi'n fawr hefyd."\n"Rydych chi a'ch cydweithwyr yng Nghyngor Sir Powys yn cynnig gwasanaeth gwych. Rwy'n byw ar fy mhen fy hun felly rwy'n edrych ymlaen at eu derbyn. Diolch i chi."\n"Diolch yn fawr i chi am wasanaeth rhagorol."


Cynigion a gwelliannau i'w trafod ar 16 Tachwedd 2016\nCynnig a gyflwynwyd ar 2 Tachwedd 2016\nCynigion a gyflwynwyd ar 9 Tachwedd 2016\nGwelliannau a gyflwynwyd ar 11 Tachwedd 2016\nYn nodi ymrwymiad Llywodraeth Cymru i gynyddu'r terfyn cyfalaf i £50,000, a fydd yn galluogi rhagor o bobl yng Nghymru i gadw rhagor o'u hasedau pan fyddant yn symud i ofal preswyl.\nYn gresynu at yr oedi parhaus gan Lywodraeth y DU o ran diwygio'r trefniadau ar gyfer talu am ofal.\nb) bod Llywodraeth Cymru'n cefnogi'r egwyddor o Fil;\nc) y bydd Llywodraeth Cymru'n cymryd camau pellach i wneud Cymru'n wlad sy'n ystyriol o ddementia drwy ddatblygu a gweithredu cynllun dementia cenedlaethol newydd.\nDileu is-bwynt 5a) a rhoi yn ei le:\n'cefnogi gwaith Comisiynydd Pobl Hŷn Cymru o weithio tuag at ymestyn a hyrwyddo hawliau pobl hŷn;'\nDileu pwynt 5b) a rhoi yn ei le:\n'cefnogi Comisiynydd Pobl Hŷn Cymru o ran sicrhau bod lleisiau pobl hŷn yn cael eu clywed mewn perthynas â chynllunio gwasanaethau cyhoeddus;'\n'adeiladu rhagor o dai â chymorth er mwyn ehangu dewis ac ategu gofal preswyl a sefydliadol.'\n'gweithio gyda chomisiynwyr yr heddlu a throseddau ac awdurdodau lleol i ddiogelu pobl hŷn rhag sgamiau, cam-werthu a ffyrdd eraill o ymelwad ariannol .'\n4. Yn credu y dylai defnydd o'r pontydd heb dollau fod yn flaenoriaeth os y gellir cadarnhau dyfodol hirdymor y ddwy bont drwy gyllidebau presennol heb unrhyw effaith ar brosiectau trafnidiaeth eraill ledled Cymru, .\n2. Rhun ap Iorwerth (Ynys Môn):\n1. Yn nodi'r manteision y byddai diddymu tollau ar bontydd Hafren yn eu cynnig i economi Cymru.\n2. Yn credu nad oes achos dros barhau i godi tollau ar bontydd Hafren i ariannu gwaith cynnal a chadw ar ôl i'r consesiwn ddod i ben gan eu bod yn dreth annheg ar bobl a busnesau Cymru.\n1. Neil Hamilton (Canolbarth a Gorllewin Cymru):\n2. Neil Hamilton (Canolbarth a Gorllewin Cymru):\nyn galw ar Lywodraeth y DU i sicrhau y bydd GIG Cymru yn parhau i fedru recriwtio gweithwyr gofal iechyd cymwys a anwyd ac a hyfforddwyd dramor, os a phan fo angen, ar ôl i'r DU adael yr UE, ac i edrych ar bob opsiwn ar gyfer hwyluso hynny.\nYn cydnabod bod bodolaeth gwarant wedi galluogi'r ymddiriedolwyr i fuddsoddi mewn ffordd sydd wedi cynhyrchu gwargedion a thaliadau bonws, o ganlyniad, i aelodau.


Safonau'r Gymraeg: Penderfyniadau Cynllunio ac Amgylchedd Cymru | LLYW.CYMRU\nMae Mesur y Gymraeg (Cymru) 2011 yn gwneud y Gymraeg yn iaith swyddogol yng Nghymru. Mae hyn yn golygu bod rhaid iddi beidio â chael ei thrin yn llai ffafriol na’r Saesneg.\nCyhoeddwyd Safonau’r Gymraeg gan Gomisiynydd y Gymraeg. Cyfres o ofynion cyfreithiol rwymol ydynt sydd wedi bod yn berthnasol i Lywodraeth Cymru ers 30 Mawrth 2016.\nMae’r hysbysiad cydymffurfio a roddwyd i Weinidogion Cymru ar 30 Medi 2015 yn amlinellu pa safonau sy’n berthnasol i Lywodraeth Cymru. Mae’n rhaid i’r Arolygiaeth Gynllunio gydymffurfio â’r safonau mewn perthynas â’r holl waith a wneir ar ran Gweinidogion Cymru.\nYn unol ag ysbryd y mesurau, er mwyn sefydlu hawliau a rhyddid i ddefnyddwyr y Gymraeg, ceisiwn gydymffurfio â Safonau’r Gymraeg yn ein holl waith gyda’r cyhoedd yng Nghymru, p’un a yw hynny’n ofynnol yn ôl y gyfraith ai peidio.\nOs methwn â darparu gwasanaeth Cymraeg, neu os bydd unrhyw un yn anfodlon ar safon y gwasanaeth Cymraeg a ddarparwn, cânt gwyno i Gomisiynydd y Gymraeg.\nWrth weithio yng Nghymru ar ran Ysgrifennydd Gwladol, mae gan yr Arolygiaeth ddyletswydd i weithredu ein Cynllun Iaith Gymraeg, a gymeradwywyd yn 2014.


Galwad i daclo'r diciâu mewn gwartheg - BBC Cymru Fyw\nGalwad i daclo'r diciâu mewn gwartheg\nMae undeb ffermwyr NFU Cymru yn galw ar Lywodraeth Cymru i weithredu'n gadarn i daclo'r diciâu mewn gwartheg.\nYn ôl ystadegau diweddara' llywodraeth mae 17% yn llai o achosion mewn gyrroedd newydd, ac mae'r nifer o yrroedd dan gyfyngiadau wedi gostwng 11%.\nOnd mae'r ffigyrau hefyd yn datgelu bod 37% yn fwy o anifeiliaid wedi cael eu difa yng Nghymru oherwydd TB mewn gwartheg.\nDaeth yr alwad ar ddiwrnod cyntaf Sioe Sir Benfro, ac mae'r sefyllfa yno'n waeth o lawer gyda chynnydd o 61% yn nifer y gwartheg sy'n cael eu difa.\nDywedodd llywydd NFU Cymru, Stephen James: "Rwy'n cydnabod bod angen ystyried newidiadau hirdymor yn ogystal â ffigyrau tymor byr wrth ddelio gyda chlefyd mor gymhleth â TB mewn gwartheg, ond mae maint y golled yn niweidiol ac anghynaladwy i'r diwydiant yn Sir Benfro.\n"Mae ffermwyr gwartheg yma ac yng ngweddill Cymru yn gwneud eu rhan i geisio dileu'r clefyd yma drwy lynu at fesurau rheoli, ond mae'r ffigyrau'n dangos nad yw'r mesurau'n gweithio mewn ardaloedd lle mae'r clefyd hefyd yn gyffredin mewn bywyd gwyllt lleol.\n"Rydym nawr yn galw ar lywodraeth newydd Cymru i edrych eto ar y strategaeth diciau presennol. Os ydym am ddileu'r diciâu mewn gwartheg yng Nghymru, yna rhaid i'r llywodraeth gefnogi gweithredu polisi sy'n dileu'r clefyd o fywyd gwyllt mewn ardaloedd lle mae gwartheg a moch daear yn dioddef."\nDywedodd llefarydd ar ran Llywodraeth Cymru fod y cynnydd yn nifer y gwartheg sydd wedi gorfod cael eu difa wedi digwydd o ganlyniad i'r dulliau gwell o ganfod yr haint yn hytrach na chynnydd yn y niferoedd sydd wedi eu heintio.\n"Rydym yn gwerthfawrogi fod y nifer uchel o anifeiliaid sy'n gorfod cael eu difa yn gallu bod yn anodd i ffermydd ond mae hyn yn ein galluogi i leihau'r risg fod yr haint yn lledu," meddai'r llefarydd.\n"Dros yr wythnosau nesaf fe fydd y Gweinidog Materion Gwledig yn edrych ar yr opsiynau ar gyfer y rhaglen TB yng Nghymru.\nYchwanegodd eu bod yn gobeithio mabwysiadu trefn yn y dyfodol sydd wedi ei "dargedu yn fwy ar lefel ardal ac ar lefel y fferm."


Am y gronfa | Digital Innovation Fund for the Arts in Wales\nRydym yn eich helpu...\n...i archwilio technoleg ddigidol fel arf\nNod y Gronfa Ymchwil a Datblygu i Gelfyddydau Cymru yw cynorthwyo celfyddydau Cymru i archwilio syniadau newydd a datrys problemau cyfredol gan ddefnyddio’n arf dechnoleg ddigidol.\nMae gennym ddiddordeb mewn ffyrdd newydd o weithredu a meddwl yn ddigidol; ffyrdd sy’n dod â ni’n agosach at gynulleidfaoedd drwy ymestyn atynt mewn ffyrdd newydd a diddorol neu drwy ailfeddwl sut y gweithia sefydliadau celfyddydol.\nDrwy gyfuniad o wybodaeth, prosiectau a ariennir a digwyddiadau a guradurir, ystyriwn sut y gall technoleg ddigidol sbarduno syniadau newydd neu lunio llwybrau i symud y celfyddydau a diwylliant yn eu blaen a’u cadw’n glyfar a chynaliadwy. Archwiliwn hefyd sut i ymgorffori diwylliant o ymchwilio a datblygu digidol ar draws pob lefel o waith y sefydliadau celfyddydol.\nMae ar syniadau newydd angen yr amser a’r cyfle i gwmpasu, chwarae a chael eu profi. Ariannwn brosiectau er mwyn iddynt gael yr amser a’r lle hwnnw gan ddarparu adnoddau i’w harfogi bob cam o’r ffordd a’u helpu i fod yn ymwybodol o’r maglau a’r cyfleoedd posibl sy’n codi ac i ddal y dysgu sy’n digwydd ar hyd y daith. Cliciwch yma i gael rhagor o fanylion am sut y gweithia’r gronfa.\nOnd nid prosiectau a ariannwn yn unig sy’n dwyn ein sylw. Drwy rannu pob datblygiad gan ein prosiectau a’r gwersi a ddysgir o’u llwydd a’u haflwydd, gall ein gwaith effeithio ar sefydliadau ac unigolion sy’n gweithio ar draws celfyddydau a diwylliant Cymru.\nYn ogystal â hyn, crea ein rhaglen o ddigwyddiadau leoedd lle gellid cynnal sgwrs am dechnoleg ac arloesedd digidol i’r celfyddydau neu dyfu cydweithiadau neu syniadau newydd. Nod y rhaglen ddylunio yw datblygu dealltwriaeth, hyder a sgiliau o ran defnyddio technoleg ddigidol i newid sut y gweithiwch. Mae’r digwyddiadau hyn yn agored ac ar gael i bawb sy’n gweithio yn y celfyddydau neu’r sector creadigol yn ôl yr angen.\nRydym yma i gyfeirio, awgrymu, partneru pobl neu eich cynorthwyo i gael gwybod yr hyn sy’n hysbys neu anhysbys ichi. Tanysgrifiwch i’n rhestr bostio ni i gael gwybod y diweddaraf am ein digwyddiadau a’r newyddion am ein prosiectau ac ymuno yn y sgyrsiau am arloesedd yn y celfyddydau.


Beth yw Enw Parth Propagation? – DNSInspector DNS a Offer Rhwydwaith\nDydd Gwener, January 03, 2020\nEbrill 20, 2012 Mai 14, 2012 DNSINspector Staff1\nerbyn Michael Bloch\nFel unrhyw ddiwydiant, yr enw parth a'r sector gwe-letya wedi ei jargon rhyfedd ei hun. Ymhlith y termau yn “lluosogi DNS” neu “enw parth lluosogi”. Felly beth ydyw a sut ydych chi ei drin?\nMae'r term yn cael ei ddefnyddio fel arfer mewn perthynas â pan fyddwch yn diweddaru y gweinyddion enwau eich enw parth, hynny yw, cyfeiriad y gwasanaeth cynnal y mae'n bwyntiau.\nPan fyddwch yn newid gwesteiwyr neu agor cyfrif hosting am y tro cyntaf ac yn diweddaru manylion gweinydd enwau eich parth yn, gall gymryd peth amser ar gyfer y newid yn y manylion er mwyn gwasgaru ar draws y Rhyngrwyd. Weithiau Mae'r amserlen yn cael ei gyfeirio ato fel y “ffenestr lluosogi DNS”.\nDNS yn sefyll am System Enw Parth. Mae'n yn y bôn llyfr cyfeiriadau y Rhyngrwyd; sy'n gweithredu yn dawel yn y cefndir i gyfieithu enwau parth ddarllenadwy dynol i IP (Protocol rhyngrwyd) cyfeiriadau rhifiadol ac i'r gwrthwyneb.\nAr ôl i chi symud eich gwefan at eich cynnal ar y we newydd, Bydd yna gyfnod pan yn dibynnu ar ble mae ymwelydd yn edrych ar y safle o, efallai y byddant yn ei weld ar y gweinydd newydd, neu hen un – a gall hyd yn oed bownsio yn ôl ac ymlaen rhwng y ddau.\nPa mor hir mae hyn yn mynd ymlaen am yn anffodus allan o ddwylo'r y cofrestredig y parth, y gwasanaeth cofrestru enw parth a'r cynnal ar y we gan ei fod yn dibynnu ar pryd y ISPs (Darparwyr Gwasanaeth Rhyngrwyd) adnewyddu eu caches DNS; a fydd ar adegau gwahanol. Mewn rhai rhannau o'r byd, bydd yn cymryd ychydig funudau, mewn eraill llawer hirach – hyd at 24 i 36 oriau.\nDyma pam mae'n bwysig iawn pan fyddwch yn newid hosting darparwyr i gadw'r cyfrif a'r safle ar eich gwesteiwr blaenorol yn byw am o leiaf ychydig ddyddiau. Os mai fforwm neu flog yr ydych yn symud dros ble mewnbwn defnyddwyr yn cael ei storio mewn cronfa ddata lleol; gall fod yn ddoeth i ddiffodd postio yn ystod y cyfnod hwn er mwyn sicrhau cynnwys newydd yn cael ei bostio i'r hen gronfa ddata.\nMae hefyd yn syniad da i rybuddio eich defnyddwyr a chwsmeriaid o'r hyn sydd ar fin digwydd o flaen llaw – wedi'r cyfan, Gall pethau fynd o chwith a gall cwsmer anwybodus fod yn un cranky.\nYn ogystal, parhau i edrych ar eich cyfrifon e-bost ar yr hen gweinydd am ychydig ddyddiau; neu'n well byth, gosod e-bost i anfon oddi wrth y cyfrifon hynny i gyfeiriad arall gennych fynediad at nad yn gysylltiedig ag eich enw parth.\nFelly, sut ydych chi'n gwybod pan lluosogi DNS ei gwblhau? Mae llawer o offer rhad ac am ddim ar-lein i benderfynu hyn – ceisiwch redeg chwiliad ar Google ar gyfer y tymor “gwiriwr lluosogi dns” a byddwch yn cael dewis o ddwsinau.\nMae'r offer yn syml wirio IP (Protocol rhyngrwyd) cyfeiriad sy'n gysylltiedig â enw gwesteiwr o wahanol weinyddion o gwmpas y byd. Os yw'r holl IP yn yr un fath i 24 Oriau ac mae'n IP eich cyfrif newydd neu ddarparwr hosting; yna byddwch yn gwybod yn sicr pethau wedi setlo ac mae'n ddiogel i gau eich hen gyfrif hosting.\nMichael Bloch yn ymgynghorydd busnes ar-lein gyda blynyddoedd o brofiad yn y sector gwe-letya a enwau parth. Ar hyn o bryd Michael yn ymgynghori ar gyfer Gwasanaethau Cofrestru Parth sy'n seiliedig ar Awstralia, sy'n arbenigo mewn Awstralia cofrestru enw parth a hefyd yn cynnig estyniadau eraill.\nErthygl Ffynhonnell: http://EzineArticles.com/?arbenigwr = Michael_Bloch\nhttp://EzineArticles.com/?Beth-Is-Parth-Enw-Propagation?&id = 6981121\nTagged enw parth lluosogi\n1 thought on “Beth yw Enw Parth Propagation?”\nMai 10, 2016 yn 8:38 yn\nGwiriwch y lledaeniad y DNS byd-eang


Gwahardd ysmygu mewn ceir fis Hydref - BBC Cymru Fyw\nGwahardd ysmygu mewn ceir fis Hydref\nDywedodd un plentyn ym mhob 10 yng Nghymru fod smygu yn digwydd yng nghar y teulu mewn arolwg diweddar.\nMae Llywodraeth Cymru wedi cyhoeddi y bydd gwaharddiad ar ysmygu mewn cerbydau sy'n cludo plant yn cael ei gyflwyno yn yr hydref.\nMae'n debygol y bydd hynny'n golygu y gallai pobl wynebu dirwy o £50 yn y fan a'r lle os ydyn nhw'n anwybyddu'r gwaharddiad.\nBydd y gwaharddiad yn dod i rym ar 1 Hydref eleni.\nMae'r cam wedi cael ei groesawu gan elusennau iechyd gan fod mwg ail law yn cynnwys mwy na 4,000 o gemegau, a nifer ohonyn nhw'n niweidiol.\nMae ymchwil yn awgrymu fod anadlu'r mwg yn gallu achosi afiechydon gan gynnwys asthma, heintiau'r ysgyfaint, problemau clyw a marwolaethau yn y crud.\nUn ymhob 10\nYn ôl astudiaeth ddiweddar, dywedodd un plentyn ym mhob 10 yng Nghymru fod ysmygu yn digwydd yng nghar y teulu er bod y cyfraddau wedi disgyn yn sylweddol yn ystod y blynyddoedd diwethaf.\nYn ôl y Prif Weinidog Carwyn Jones fe fyddai'r gwaharddiad yn caniatáu i blant gael y dechrau gore mewn bywyd.\nMae'n debygol mae'r heddlu fydd yn gyfrifol am blismona'r gwaharddiad.\nYn ôl Cymdeithas yr Ysgyfaint, fe fydd cyflwyno'r gwaharddiad yn diogelu miloedd o blant. Mae cynlluniau hefyd ar y gweill i gyflwyno gwaharddiadau tebyg yn Lloegr a'r Alban.\nWrth gyhoeddi'r gwaharddiad ddydd Iau, dywedodd y Gweinidog Iechyd a Gwasanaethau Cymdeithasol Mark Drakeford: "Mae gan blant a phobl ifanc yr hawl i anadlu awyr lân a mwynhau amgylcheddau di-fwg.\n"Gall amddiffyn plant rhag anadlu mwg ail-law eu helpu nhw i gael y dechrau gorau mewn bywyd.\n"Mae anadlu mwg ail-law yn fygythiad difrifol i iechyd plant; mae'n gallu achosi iddyn nhw fod yn agored i amrywiaeth o gyflyrau iechyd fel heintiau'r pibellau anadlu isaf, asthma, clefyd y glust ganol a heintiau difrifol eraill".\nPlant "ddim yn gallu dianc"\nDywedodd Prif Swyddog Meddygol Cymru Dr Ruth Hussey: "Dyw plant ddim yn gallu dianc rhag y cemegau gwenwynig sydd mewn mwg ail-law pan fyddan nhw'n teithio mewn cerbydau.\n"Bydd newid y gyfraith i wahardd smygu mewn ceir sy'n cludo plant yn eu hamddiffyn rhag y niwed sy'n gysylltiedig ag anadlu mwg ail-law mewn cerbydau preifat, yn annog ysmygwyr i gymryd camau i ddiogelu plant rhag mwg ail-law, ac yn arwain at leihau nifer y cyflyrau iechyd ymysg plant sy'n cael eu hachosi gan fwg ail-law."\nDadansoddiad Dr Amy Brown, Adran Iechyd y Cyhoedd, Prifysgol Abertawe\nFfynhonnell y llun, Swansea University\n"Mae hyd yn oed ysmygu mewn car am ychydig funudau, ar y ffordd i'r ysgol er enghraifft, yn cael effaith ar blant.\n"Mae ysmygu mewn car llonydd - fel bod yn sownd mewn traffig - yn gallu achosi i lefelau mwg yn y car godi hyd at 11 gwaith yr hyn y byddech yn profi mewn ystafell gaeedig lle mae rhywun yn smygu ynddi, megis mewn bariau a thafarnau cyn i'r gwaharddiad ar ysmygu ddod i rym.\n"Os bydd y car yn symud, fe fydd y lefel hyn yn gostwng hyd at saith gwaith y lefel, ond hyd yn oed wedyn, os yw'r ffenestri ar agor ac mae'r ysmygwr yn dal y sigarét wrth y ffenestr, bydd yn dal i fod yr un fath ag eistedd mewn ystafell fyglyd.\n"Gall hyd yn oed ysmygu mewn car pan na fydd y plant yn bresennol cael effaith ar eu hiechyd.\n"Gall gymryd ychydig oriau i fwg glirio yn iawn o gar.\n"Yn ail rydym bellach yn gwybod bod y fath beth â 'mwg trydydd llaw' ble mae'r gronynnau o'r mwg yn casglu ar yr wyneb, yn enwedig arwynebau meddal, megis seddi ceir. Gallant aros yno am fisoedd ar ôl i sigarét gael ei ysmygu."


Gwelliannau sydd eu hangen wrth ofalu am bobl sy’n byw gyda dementia yn yr ysbyty - Newyddion - Prifysgol Caerdydd\nGwelliannau sydd eu hangen wrth ofalu am bobl sy’n byw gyda dementia yn yr ysbyty\nMae nyrsys a gweithwyr gofal iechyd yn bryderus iawn am gleifion sy'n agored i niwed sy’n cyfateb a 3.2 miliwn o welyau ysbyty bob blwyddyn, yn ôl adroddiad newydd gan Brifysgol Caerdydd.\nMae’r ymchwiliad ethnograffig manwl tair blynedd cyntaf ar draws Cymru a Lloegr yn edrych ar y gofal a gaiff pobl sy'n byw gyda dementia pan gânt eu derbyn i ysbytai gyda chyflwr acíwt. Mae’n dangos darlun anobeithiol o ddad-dynoli, staff yn gorweithio a lleoliad nad yw'n diwallu anghenion yr her gynyddol hon sy’n wynebu’r GIG.\nMae pobl gyda chyflwr acíwt, sydd hefyd â dementia, yn llenwi rhwng 25 a 50% o holl welyau ysbyty y GIG.\nMae argymhellion yr astudiaeth yn awgrymu newidiadau syfrdanol i drefniadaeth wardiau, ymyriadau a hyfforddiant, a’r gofal a ddarperir ym mhob gwely os yw'r GIG am ymateb i anghenion y boblogaeth gynyddol o gleifion.\nCanfu'r tîm fod gofynion targedau, asesiadau risg, ac arferion ward llym ac amserlenni gofal wrth y gwely ar hyn o bryd yn dominyddu gwaith bob dydd staff y ward, ac yn eu hatal rhag darparu’r gofal wrth erchwyn gwely sydd ei angen ar bobl sy'n byw gyda dementia. O ganlyniad, mae cleifion sy'n byw gyda dementia yn dioddef cylch hunan-barhaol o bryder, ac mae hyn yn ei dro yn cael effaith emosiynol sylweddol ar staff.\nMae argymhellion yr ymchwil yn cynnwys atebion heb gost a chost isel y gellir eu hintegreiddio yn hawdd i’r dulliau presennol o ran trefniadaeth a gofal nyrsio wrth y gwely.\nCanfu'r adroddiad hefyd bod diagnosis dementia yn bwrw cysgod dros ofal ac yn ei ddominyddu, gan effeithio ar benderfyniadau sy'n ymwneud â llwybrau trin a rhyddhau.\nMae Dr Katie Featherstone a'i thîm o Brifysgol Caerdydd, wedi’u hariannu gan yr NIHR, wedi nodi lefelau uchel o ymwrthedd i ofal ymhlith pobl sy'n byw gyda dementia. Ar ryw adeg wrth gael eu derbyn i’r ysbyty, gwrthododd pob person a arsylwyd yn ystod yr ymchwiliad y gofal. Roedd yr ymwrthedd yn tarddu o anawsterau a oedd ganddynt wrth gyfathrebu eu hanghenion, pryder a dryswch. Mae'r arwyddion yn awgrymu bod yr ymatebion hyn yn deilio o'r ffordd yr oedd y gofal wedi'i drefnu a’i ddarparu wrth y gwely.\n"Mae lefelau ymwrthod uchel a chyson o’r fath ymhlith cleifion, a gwrthod gofal a thriniaeth, wedi arwain at ein casgliad dadleuol bod arddulliau wardiau presennol o ddarparu gofal yn wrthgynhyrchiol ac yn bwrw cysgod dros anghenion unigol cleifion sensitif sy'n cael trafferth mynegi eu hanghenion. Mae hefyd yn andwyol i staff y ward, na chânt eu cefnogi na’u darparu â’r sgiliau i ofalu amdanynt", meddai Dr Featherstone.\nUn o'r prif ymatebion ward i ymwrthod â gofal oedd dal ac atal pobl sy'n byw â dementia – yn lle argymhellion arfer gorau ar gyfer gofal sy’n canolbwyntio ar y person a’r ffaith bod angen i gleifion oedrannus a bregus allu symud o gwmpas er mwyn eu helpu i adsefydlu.\nMae gan Ymddiriedolaethau ddiwylliant cynyddol o gontractio gofal dementia allan i staff asiantaeth nad ydynt wedi’u hyfforddi i ofalu am bobl sy'n byw gyda dementia, neu i dîm bach o ‘weithwyr dementia’ arbenigol, lle caiff eu harbenigedd ei ymestyn ar draws poblogaeth ysbyty mawr Roedd hyn yn golygu bod cael arbenigedd mewn gofalu am bobl sy'n byw gyda dementia yn cael ei ystyried gan staff y ward fel 'gwaith pobl eraill'.\nMae'r adroddiad yn galw am ail-feddwl y diwylliant o gontractio gofal dementia allan gyda mwy o ffocws ar wella hyfforddiant a datblygu trefniadaeth wardiau a gofal wrth erchwyn y gwely sy'n cefnogi pobl sy'n byw gyda dementia, a’r staff ar y wardiau.


Canolfan Groeso Garwnant - Parc Cenedlaethol Bannau Brycheiniog, Cymru\nMae Canolfan Ymwelwyr Garwnant yng Nghoed Taf Fawr, ardal fawr o goedwigaeth yng nghanol Bannau Brycheiniog.\nMae caffi, siop anrhegion ac ardal chwarae yn y ganolfan ymwelwyr. Yn agos at y ganolfan mae llwybr cerdded gyda mynediad hawdd yn rhedeg ochr yn ochr â’r nant ac mae llwyfannau dros bwll dŵr. Mae'r rhan fwyaf o'r safle poblogaidd hwn i deuluoedd, gan gynnwys yr ardaloedd chwarae, ar lethr. Mae nifer o gilometrau o lwybrau cerdded di-rwystr gydag arwyneb o garreg wedi’i chywasgu’n bennaf. Mae'r sglodion rhisgl ar lawr y mannau chwarae. Mae rhaglen o weithgareddau i blant o bob gallu drwy gydol y flwyddyn.\nSut i gyrraedd: Mae Canolfan Ymwelwyr Garwnant wedi’i harwyddo’n dda o'r A470, 7km i'r gogledd o Ferthyr Tudful. Mae gwasanaeth bws cwmni Stagecoach o Ferthyr Tudful i Aberhonddu yn mynd heibio’n agos at y fynedfa (Ffôn: 0871 200 2233). Mae yna hefyd wasanaeth Bws y Bannau'n rhedeg ar Wyliau'r Banc a Suliau trwy gydol yr haf (Ffôn: 01873 853254). Mae'r ganolfan 500m o'r A470 i fyny llethr graddol.\nTref neu bentref agosaf: Merthyr Tudful.\nCyfeirnod Grid OS: Map Explorer OL 12 neu Fap Landranger 16o - SO 003 132.\nPellter: O ychydig fetrau hyd at sawl milltir.\nCysylltwch â: Am ragor o fanylion ffoniwch y Ganolfan Ymwelwyr ar 01685 722481.\nCyfleusterau: Mae'r siopau a’r gorsafoedd petrol agosaf ym Merthyr Tudful. Gellir prynu trwyddedau pysgota ar gyfer Cronfeydd Dŵr Llwyn-onn, y Bannau a Chantref o Ganolfan Ymwelwyr Garwnant. Mae bwyty ar y safle yn gweini diodydd, byrbrydau a phrydau ysgafn - cysylltwch â Bwyty'r Teras ar 01685 373,053.\nParcio: Mae digon o le parcio yn y maes parcio talu ac arddangos. Mae mannau parcio i’r anabl yn nes at y prif adeilad.\nToiledau: Mae'r toiledau (gan gynnwys toiled i'r anabl) yn ymyl y prif adeilad ac maent yn cael eu cloi dros nos.


Yr eicon Cymreig Cerys Matthews yn anrhydeddu gwirfoddolwraig o Gaerffili | InYourArea Community\nRoedd clywed am gynlluniau i gau ysbyty'r Glowyr yn ysgogiad i Katherine ymgyrchu i achub yr adeilad.\nKatherine Hughes yn derbyn ei gwobr oddiwrth Cerys Matthews\nMae'r arwres ysbrydoledig Katherine Hughes wedi derbyn Gwobr y Loteri Genedlaethol i gydnabod ei gwaith yn y gymuned.\nCyflwynwyd yr anrhydedd i'r wirfoddolwraig o Gaerffili gan y cerddor, awdures a darlledwraig Cerys Matthews MBE, wedi’r cyhoeddiad ei bod wedi ennill y categori Cymunedau ac Elusennau i’r DU gyfan o fewn Gwobrau’r Loteri Genedlaethol 2021.\nMae Gwobrau’r Loteri Genedlaethol yn dathlu’r bobl a’r sefydliadau ar draws y DU sydd wedi gwneud pethau anhygoel gydag arian Y Loteri Genedlaethol.\nWrth gyflwyno ei Gwobr i Katherine, dywedodd Cerys Matthews: “Mae’n rhoi pleser mawr i mi gyflwyno Gwobr y Loteri Genedlaethol i Katherine am ei hymdrechion gwirfoddol diysgog dros y blynyddoedd.\n"Mae hi’n olau sy’n llewyrchu, ac yn bencampwraig gymunedol neilltuol fel un o’r un o’r grymoedd sy’n gyrru’r ymgyrch i achub y tirnod hanesyddol hwn ar gyfer y cenedlaethau sydd i ddod yn y dyfodol.\n"Rwy’n siŵr fod pobl yng Nghaerffili yn arbennig o falch o’i hymdrechion anferthol. Ond hefyd hoffwn ddweud diolch i unrhyw un sy’n chwarae’r Loteri Genedlaethol: Rydych yn gwneud prosiectau fel Canolfan y Glowyr Caerffili yn bosibl – ac mae eich cefnogaeth nawr yn fwy hanfodol nag erioed.”


Ychydig Llai O Ddiodydd – DAN 247\nCyffuriau A i Y\nY Gyfraith a Dosbarthiadau Cyffuriau yn y DU\nSut Mae Cyffuriau’n Gweithio?\nEffeithiau Cyffuriau ar yr Ymennydd\nCyffuriau a Beichiogrwydd\n0808 808 2234 Neu tecstiwch DAN i\nChwilio Termau Cyffuriau\nMwynha dy noson,\nBydd yfed ychydig llai o ddiodydd yn dy helpu di a dy ffrindiau i gadw’n saff a mwynhau noson i’w chofio. Gall gwneud newidiadau syml wella dy lesiant, arbed arian a dy helpu i ddeffro'r bore canlynol yn teimlo’n ffres ac yn barod i wynebu’r diwrnod.\nRhagor am alcohol\nCyngor craff i fwynhau dy noson a chadw’n ddiogel\nMeddylia ddwywaith am yfed cyn mynd allan\nMae meddwi cyn mynd allan yn dy roi di a dy ffrindiau mewn mwy o risg a gallai olygu tacsi adre’n gynnar. Meddylia am gyfyngu faint gei di cyn gadael, ac yfa ddigon o ddŵr i dy hydradu drwy gydol y noson.\nYn gryfach gyda’ch gilydd\nCefnoga dy ffrindiau drwy aros gyda’ch gilydd, gofalu am eich gilydd a pharchu eu dewisiadau. Ni fydd ffrind da yn gorfodi unigolyn i yfed mwy nag y mae’n dymuno.\nMwynha dy foreau\nBydd ychydig o gamau syml yn cadw pen mawr draw, yn gwella dy lesiant ac yn dy helpu di wneud y mwyaf o dy foreau.\nBwyta bryd cyn yfed.\nCadwa wedi dy hydradu ac yfa ddŵr rhwng diodydd alcoholig.\nPaid â chymysgu dy ddiodydd\nCeisia osgoi’r siots\nCynllunia ymlaen llaw\nPaid â chael dy adael yn yr oerfel – trefna dy siwrnai adre cyn mynd allan.\nMeddylia cyn cymysgu\nGall cymysgu diodydd fod yn gamgymeriad, waeth a yw’n wirodydd, gwinoedd neu’n siotiau. Mae alcohol yn effeithio ar gyrff pawb yn wahanol, felly mae’n gallach i gadw at yr un math o ddiod – a phaid â’u cymysgu â chyffuriau. Gall alcohol a chyffuriau weithio gyda’i gilydd mewn ffyrdd annisgwyl, a gallant fod yn beryglus wrth eu cymryd ar yr un pryd.\nMae cymryd cyffuriau yn anghyfreithlon, ond os wyt ti’n benderfynol o’u cymryd, meddylia yn ofalus am y risgiau cyn i ti ddechrau. Cynllunia ymlaen llaw, dwed wrth eraill beth rwyt ti wedi’i gymryd, arhosa gyda ffrindiau a gallu di bob amser wirio’r hyn sydd yn y cyffuriau trwy ddarparu sampl i WEDINOS. Yr unig ffordd o osgoi’r holl risgiau yw peidio â chymryd cyffuriau.\nBydd yn ymwybodol, cymer ofal\nBydd yfed ychydig llai o ddiodydd yn dy helpu i aros yn wyliadwrus ar dy noson allan a sylwi ar yr arwyddion o sbeicio diodydd. Cadwa lygad ar dy ddiodydd a chad nhw gyda thi bob amser. Os wyt ti’n credu dy fod ti neu dy ffrindiau wedi’ch sbeicio, arhoswch gyda’ch gilydd a chwiliwch am gymorth.\nOs wyt ti’n pryderu am dy arferion yfed neu arferion yfed rhywun arall, mae cymorth ar gael.\nSiarad gyda rhywun yw’r cam cyntaf. Gelli ffonio DAN 24/7 ar 0808 808 2234 ar unrhyw adeg o’r dydd neu’r nos a gallwn roi cymorth a chyngor cyfrinachol, am ddim i ti.\n0800 808 2234\nNeu tecstiwch DAN i\nMae Ychydig llai o ddiodydd yn rhan o Galw Amser Newid, strategaeth i leihau’r niwed a achosir gan alcohol gan Fwrdd Cynllunio Ardal Gogledd Cymru ar gyfer Camddefnyddio Sylweddau\nFfôn di-dal 0808 808 2234\n0808 808 2234\nNeu tecstiwch DAN i:


Suspended sentence for rail ticket fraudster | Heddlu Trafnidiaeth Prydeinig\nStamp amser presennol: 01/07/22 11:29:11\nMae twyllwr a wnaeth dros £29k drwy werthu tocynnau trên ffug wedi cael ei ddedfrydu yn dilyn ymchwiliad hir gan Heddlu Trafnidiaeth Prydeinig.\nPlediodd Muhammed Sufi, 34 oed o York Lane, Mitcham, yn euog i dwyll drwy gynrychiolaeth ffug ac fe'i dedfrydwyd i naw mis wedi'i ohirio am ddwy flynedd a 100 awr o waith di-dâl yn Llys Troseddol Canol Llundain ar ddydd Iau, 30 Medi.\nClywodd y llys fod Sufi wedi cynhyrchu'r tocynnau LNER cyfarch ffug, a oedd yn caniatáu i'r deiliad deithio yn y dosbarth cyntaf, cyn eu gwerthu ar e-bay.\nRhoddwyd gwybod i adran dwyll LNER pan gysylltwyd â nhw i ddweud bod pedwar tocyn cerdyn crafu LNER o ddilysrwydd amheus wedi'u prynu o'r wefan Sphock.\nCafodd y twyll ei ddatgelu pan stopiwyd cwpl oedrannus diniwed a oedd wedi prynu'r tocynnau o'r gwerthwr e-bay yng ngorsaf London King's Cross ar ôl i'r rhif cyfresol ar y tocyn gael ei nodi fel un twyllodrus.\nRoedd Sufi wedi agor y cyfrif ebay yn enw cyflogai LNER gyda chyfeiriadau yn Llundain a Swydd Efrog.\nMae data o gyfrif pay-pal sy'n gysylltiedig â thrafodion Sufi yn dangos trafodion gwerth cyfanswm o £29,000 sy'n gysylltiedig â gwerthu tocynnau dosbarth cyntaf LNER dros gyfnod o bum mis.\nYn seiliedig ar y pris uchaf ar yr adeg byddai hyn wedi arwain at golled bosibl i LNER o £263,840.\nDywedodd y ditectif rhingyll Karen Grave: "Roedd Sufi yn manteisio ar gynllun tocynnau cyfarch, gan dwyllo aelodau gonest o'r cyhoedd i gredu eu bod wedi talu'n deg ac yn onest am docynnau cyfreithlon.\n"Nid yw twyll tocynnau yn drosedd heb ddioddefwyr – mae'r golled yn cael ei throsglwyddo i aelodau gonest o'r cyhoedd sy'n teithio.\n"Ni fyddwn yn goddef unrhyw fath o dwyll ar y rhwydwaith trafnidiaeth a byddwn yn gwneud pob ymdrech i ddod â'r rhai sy'n cyflawni'r drosedd i gyfiawnder."


BBC - Cymru - Bywyd - Crefydd Dweud - Dydd cofio Dewi\nDydd cofio Dewi\ngan Denzil John\nDydd Gŵyl Dewi hapus i chi i gyd. Gobeithio ein bod yn ymfalchïo yn ein hunaniaeth cenedlaethol bod dydd o'r flwyddyn.\nTybed pa ganran o boblogaeth Cymru fydd yn cofio arwyddocâd y dydd, ac yn gwneud rhywbeth i ddathlu hynny.\nI Ddewi, gwneud y pethau bychain fyddai'n cyfrif, fel siarad yr iaith a bod yn llawen ym mhob dim. Prin y byddai ef yn cymeradwyo clywed Cymry Cymraeg yn siarad Saesneg gyda'i gilydd neu rieni yn esgeuluso magu eu plant yn y Gymraeg.\nDathlu gydag alcohol\nMae'n annhebyg na fyddai Dewi yn falch o weld dathliadau gydag alcohol ychwaith. Unig ddiod y sant fyddai dŵr glân o'r ffynnon.\nBeth fyddwch chi'n ei wneud i hyrwyddo'r iaith, ac i sicrhau bod y genedl yn datblygu fel cenedl? Mae gen i ofn yn aml fod nifer o'n plith yn ddibris o'n hunaniaeth a'n hetifeddiaeth.\nBu llawer o drafod yn ddiweddar am werin y cenhedloedd yn y Dwyrain Canol yn darganfod eu llais. Mae'n rhaid imi gyfaddef nad wyf yn sicr sawl uned sydd yn ffurfio Libya, neu sawl llwyth a chenedl wedi eu cywasgu at ei gilydd yw'r wladwriaeth.\nGobeithio am drefn\nDyna hanes cymaint o wledyddion ar gyfandiroedd ein byd. Does gen i ond gobeithio y daw trefn o anhrefn gwledydd fel yr Aifft, Tunisia a Libya, ac y bydd pob dinesydd yn cael cyfle i ddatblygu ei hunaniaeth.\nMae parch at hawliau'r unigolyn yn lledu i fod yn barch at deulu, llwyth a chenedl. Onid dyna oedd gan Waldo mewn golwg wrth sôn am yr un gwraidd o dan y canghennau.\nBrawddeg yr Apostol Paul oedd ceisio meithrin dynoliaeth llawn dwf, a cheisio bod yn ddinasyddion cyfrifol gartref a ledled y byd.\nMae'r ffordd y byddwn yn parchu ein hunain, yn cael ei adlewyrchu yn ein ffordd o feddwl am eraill, onid yw.


20 11 2017 Adnewyddu toiledau Parc Griffin - Cyngor Bwrdeistref Sirol Pen-y-bont ar Ogwr\nAdnewyddu toiledau Parc Griffin\nBydd y toiledau cyhoeddus ym Mharc Griffin, Porthcawl, yn cael eu hadnewyddu’n llwyr yng ngwanwyn 2018, a byddan nhw’n doiledau talu wrth eu defnyddio.\nBydd y cyfleusterau hefyd yn cael eu trosglwyddo i Gyngor Tref Porthcawl, a bydd Bwrdeistref Sirol Pen-y-bont ar Ogwr yn rhoi grant gwerth £35,000 i’r cyngor tref er mwyn adnewyddu’r toiledau i safon dderbyniol.\nDywedodd y Cynghorydd Hywel Williams, Dirprwy Arweinydd Cyngor Bwrdeistref Sirol Pen-y-bont ar Ogwr: “Mae’r toiledau hyn yn cael eu defnyddio’n helaeth gan ymwelwyr a’r gymuned leol, felly rydym ni’n falch iawn y byddan nhw yn dal i fod ar agor a hefyd yn cael eu hadnewyddu’n llwyr ac yn cynnwys cyfleusterau newid cewynnau babanod.\n“Cyfanswm cost y prosiect yw £70,000, a bydd Cyngor Tref Porthcawl yn talu 50 y cant o’r costau, a byddwn ninnau yn dyfarnu grant iddyn nhw ar gyfer yr hanner arall, gan ddefnyddio ein ‘Cronfa Cyngor Tref a Chymuned’. Bydd y gwaith yn dechrau ym mis Chwefror a disgwylir iddo gael ei gwblhau erbyn mis Ebrill.\n“Bydd Cyngor Tref Porthcawl yn cymryd y cyfrifoldeb dros gynnal y cyfleusterau drwy Drosglwyddiad o Asedau Cymunedol. Nid yw’r gost ar gyfer defnyddio’r toiledau wedi’i chadarnhau eto, ond mae’n debyg y bydd tua 20c, yn debyg i nifer o doiledau cyhoeddus eraill ledled y wlad.\n“Mae’n rhaid i’r cyfleusterau dalu am eu hunain er mwyn aros ar agor, a bydd unrhyw arian sydd dros ben yn cael ei ail-fuddsoddi ym mhrosiectau eraill y cyngor tref.”


1xBet Brasil - chwaraeon betio ar-lein | Codigo promocional 1xbet | Cadastro\n1xBet Brasil – chwaraeon betio ar-lein\nGyda thwf cryf yn ystod y blynyddoedd diwethaf, Brasil wedi dod yn well gan gannoedd 1xBet o chwaraewyr sy'n cael yma amrywiaeth eang o bet da, y llwyfan o ansawdd, cyfleoedd atyniadol, Cais 1xBet a swm da o taliadau bonws a hyrwyddiadau. Ond os Brasil 1xBet dibynadwy a dewis da? Edrychwch ar ein hadolygiad!\n1xBet Aposta Bonws\nar ben hynny, 1cynigion xbet yn fath arbennig o bonysau sy'n rhoi enw, nad oes angen bonws blaendal ac mae ar gael dim ond os ydych yn cytuno i gymryd rhan mewn betio cynigion bonws. Gall rhoddion gynnwys telerau ac amodau arbennig, felly cyn troad, Wyf yn eich cynghori i ddarllen y rheolau yn ofalus (bonws, amodau betio, etc.) y rhan cyfatebol o'ch cyfrif am wybodaeth mwy cyflawn. Dim ond gall un yn cael ei weithredu yn y cyfrif gêm.\nMae'r cyfnod dilysrwydd wedi'i bennu yn cyfrif y defnyddiwr yn adran “Bonysau a gwobrau”. Mae hyn yn dod o'r amser cronni. Nid yw'r gwaharddiad yn effeithio ar y cynnydd mewn ddilysrwydd bet bonws ar y cynnig hwn. Gyda hyn yn galluogi, Mae gan y chwaraewr yr hawl i wneud betiau gyda arian mewn cyfrif go iawn.\nNid yw'r gwobrau yn gronnus ac cymhwyso yn unol â'r egwyddor o Stemars: mae hyn yn, pan fydd adalw yn flaenorol, chanslo neu ei hatal mewn bet, y canlynol ar gael. Bydd Rhoddion a manteision yn cael eu colli ar ôl y dyddiad cau.\nSut i gofrestru ym Mrasil 1xBet\nMewngofnodi 1xBet Brasil yn syml iawn ac o fewn munudau defnyddwyr yn cael mynediad i chwaraeon a gemau casino. Dilynwch y camau isod i ddatgloi eich cyfrif:\nos gwelwch yn dda, 1xBet Ymweliad Brasil;\nCliciwch Login yn y gornel dde uchaf y sgrin neu fotwm ar y safleoedd bonws top ddewislen 500BRL;\nDewiswch y dull gorau addas ar gyfer eich cyfrif: rhif ffôn, e-bost, rhwydweithiau cymdeithasol neu ddull glic, lle mae cofrestriad yn gyflym iawn;\nOs cliciwch ar y rhestr i ddechrau betio;\nFy ardal Cyfrif Mynediad a chwblhau pob maes gyda eich gwybodaeth bersonol;\nCyn gwneud y blaendal cyntaf, chlytia Kids “Gosodiadau cyfrif” Fy Nghyfrif adran, neu'n uniongyrchol at “blaendal” Roedd yn cytuno i dderbyn bonws;\nyna,, dim ond gwneud eich blaendal yn gyntaf ac yn aros am y bonws yn disgyn yn awtomatig i mewn i'ch cyfrif.\n1Dulliau Adnau xBet / taliad\nMae'n un o'r safleoedd betio cynhwysfawr mwyaf gyda nifer o opsiynau ar gyfer storio. Gallwch dalu am eich cyfrif drwy ddewis ffurf o daliad ar gyfer Brasil rhwng 39 dull (rhannu rhwng gwahanol cardiau banc, pyrsiau electronig, systemau talu, bancio ar y rhyngrwyd, cardiau rhagdaledig a criptomoedas) a chwaraewyr o Portiwgaleg 32 dull (rhannu rhwng y gwahanol gardiau bancio, pyrsiau electronig, systemau talu, bancio ar y rhyngrwyd, cardiau rhagdaledig a criptomoedas).\nsyml iawn, Cofrestrwch i mewn i'ch cyfrif gyda mewngofnodi a chyfrinair, cliciwch $’ (daliadau) neu 'dulliau talu’ safle troedyn ac yn barod bydd yn agor tudalen gyda'r holl opsiynau posibl. Dim ond yn dewis yr hyn sy'n gweddu i chi a gwneud eich blaendal.\n1Betio xBet Ar-lein\nyn fyr, cyswllt amgen cyfarwyddo'r defnyddiwr i uniongyrchol gwasanaethau gwe cyfeiriad 1xbet, lle mae chwaraewyr yn cael mynediad diderfyn i betio a casino gemau – yn union yr un fath â'r safleoedd yn cael eu blocio yn awtomatig gan y darparwr rhwydwaith www.1xbet.com.\n1xbet yw, yn anad dim, mae'r gwasanaeth yn gemau dibynadwy ac yn llawn toddydd, ond mae hefyd yn llawer o hwyl, yn ôl gwefan proffesiynol a gwasanaethau cymwys, diolch i'r holl wybodaeth ar y safle yn cael ei ddiweddaru, ac mae'r gweinyddwyr yn sefydlog iawn, rhedeg o gwmpas y byd heb gwyno.\n1xBet Casino ar-lein\nPwy sy'n dweud na allwch chi fwynhau'r casino heb adael cartref? Gyda 1xBet Brasil, oedd y cyfan iawn syml! Yn uniongyrchol o gyfrifiadur neu ffôn symudol, gallwch osod betiau neu chwarae mewn gemau fel slot, roulette, blackjack, baccarat ac yn fwy.\nYn y dadansoddiad hwn, byddwn yn dangos sut mae'r gwasanaeth 1xBet Casino ac yn nodi pam ei fod yn gofnod werth. Byddwch yn deall fel bonws croeso, i benderfynu hyrwyddiadau, gwasanaeth cwsmeriaid, dulliau talu a gynigiwyd, a chatalog o gemau.\nMae'n llwyfan gyflawn ar gyfer pob math o chwaraewyr, ddechreuwyr i'r rhai mwy profiadol, hefyd yn cynnwys gefnogwyr pêl-droed a chwaraeon eraill. I gyd yn un lle, gyda log sengl.\ncymwysiadau symudol 1xbet Brasil\n1grybwyllwyd xbet_appComo, 1xbet yn gwmni hapchwarae sy'n bodloni gofynion diweddaraf. felly, defnyddwyr y safle yn cael y dewis i ddefnyddio 1xbet cais symudol, caniatáu mynediad i hapchwarae a casinos drwy ddyfeisiau symudol. Dylid pwysleisio bod y betio a casinos yn cael cais ar wahân i chwarae ar eich ffôn cell. Mae'r opsiwn hwn yn cael ei werthfawrogi'n arbennig gan bobl sydd yn gyson ar y ffordd ac nid ydynt bob amser yn cael amser i syrffio'r llinell betio i ddefnyddio cyfrifiadur neu liniadur.\nMae'n eich pen-blwydd? felly, cadwch lygad ar eich ffôn! Byddwch yn derbyn SMS gyda cod hyrwyddo 1xBet i fynd i mewn adnoddau hyrwyddo. felly, yn derbyn bonws unigryw i ddathlu'r llwyfan!\nweithiau, casinos yn cynnig bargeinion sy'n gofyn i ddefnyddwyr i fynd i mewn darllenydd cod promocional.Os CasinoContaAtrás Mae cod hyrwyddo unigryw 1xBet! Pan fyddwch yn cael mynediad i'r safle i wneud eich cais, cofiwch roi eich cod hyrwyddo 1xBet “1x_3357” Ymhlith oes cae cod cwpon.